text:
Fuafua se isi nonogatupe e $2 miliona mai Litaea mo le LBJ
Afai ae pasia e le Fono le pili tupe lea na faaulu i le taeao ananafi i maota e lua, e faasoasoa atu ai le aofaiga e $2 miliona, o lona uiga o le a tauaaoina foi e le falema’i o le LBJ seisi $2 miliona e fesoasoani atili ai i le tulaga pagatia o lo o feagai ma i latou i le itu tau tupe.
O le masina na tea nei na tauaao atu ai e le kovana i le pulega a le falemai le nonogatupe e $3 miliona na pasia atu e le Fono, e fesoasoani ai i le tulaga pagatia o loo i ai le falemai i le itu tau tupe.
O lea tupe o lo o nono mai i le Teugatupe o Taui mo Tagata Faigaluega ma le faamoemoe, o le tupe e maua mai i le lafoga o totogi e 2% lea foi ua toe sii i lenei tausaga, o le a totogi ai le nonogatupe lea, ae o le tupe e totoe ai o le a tuu atu sao loa i le falemai e fesoasoani ai i nisi ana faagaioiga.
O le taeao ananafi na taufai fa’aulu ai i luma o maota a le Senate ma le Maota o Sui pili toe faia ai se suiga i le tulafono lea ua maea ona pasia e le Fono ma sainia e le Kovana, e nono mai ai le $20 miliona mai le vaega o le litaea, ina ia mafai ona toe faaopoopo atu i lea nonogatupe le aofa’i e $2 miliona e tuu atu mo le LBJ.
I le maga fou lea ua i luma nei o le Fono, mai le tulafono na pasia ma sainia e le kovana e faatulai ai le nonogatupe e $20 miliona mai le vaega a le Litaea, o loo taua ai le talosagaina o le toe faaopoopo atu lea o se nonogatupe e $2 miliona i luga o le $20 miliona ua maea ona i ai.
Ua taua foi le faaaogaina pea o tuutuuga na sainia ai le nonogatupe e $20 miliona i le va o le malo ma le vaega a le Litaea, e toe faaauau ai le nonogatupe lenei, sei vagana ai le toe faaopoopo o le taimi e toe totogiina ai le nonogatupe.
O aiaiga mo le nonogatupe lea e aofia ai le tuuina atu sao lava o le $2 miliona i se teugatupe e ese mai a le falemai, ina ia mautinoa le alu sa’o i ai o le nonogatupe.
O aiaiga uma ua maea ona faatulaga mo le toe totogiina o le aitalafu muamua i le Litaea, e aofia ai le faatuatuaina o le malo o Amerika Samoa, o le faamau o loo i ai ma faamaoniga e faamau le nonogatupe, faapea ai puna’oa e tuuina atu mo le nonogatupe, o le a faaaogaina uma lava mea ia mo le toe totogiina atu o le nonogatupe fou e pei ona fuafuaina.
O le isi vaega o le tulafono fou lea ua i luma o le fono o loo taua ai e faapea, i totonu o le lona 5 o aso talu ona tapunia le toe faatupeina o le nonogatupe, o le a faaoo mai e le kovana po o sona sui i le fono kopi uma o pepa o le nonogatupe, e aofia ai folafolaga ma maliliega mo le toe totogiina atu o le nongatupe.
O le Teutupe a le malo na te tuuina atu i le fono ripoti mo le nonogatupe pe afai e manaomia e le fono mai lea taimi i lea taimi.
Afai ae maea ona toe totogiina uma lenei nonogatupe, o le a soloia loa lenei tulafono, ae o le a toe faaaoga isi ona vaega pe afai e toe i ai nisi aiaiga e faia e le malo ma le vaega o le Litaea.
O le masina na tea nei na tuuina atu ai e le kovana lana pili tupe e $8 miliona e fesoasoani ai i le falemai, ma le faamoemoe e nono mai i le Vaega a le Litaea ae faatulaga le lafoga i totogi e 4%, faatasi ai ma le lafoga e tai $2,000 mo pisinisi uma lava i le tausaga e toe totogi ai le nonogatupe lenei.
Ae i se iloiloga sa faia e le maota o sui ma le pulega a le Litaea i le vaiaso na tea nei, na faailoa ai e le Taitaifono o le Litaea ia Aleki Sene Sr e faapea, e le toe gafatia e le Litaea ona toe fai se isi nonogatupe e $8 miliona ma le malo, aua afai e toe faia se isi nonogatupe, o lona uiga e manaomia nisi aiaiga fou mo le toe totogiina o le nonogatupe lea.
Saunoa Aleki, e na o le $6.5 miliona le tupe e mafai ona nono atu e le Litaea i le taimi nei.
I le faatomuga o lenei tulafono o loo taua ai e faapea, o se mea alagatatau le ave o le faamuamua i le tausiga ma le vaaia lelei o le soifua maloloina o tagata o Amerika Samoa, ma e tatau foi ona mautu tulaga tau tupe ina ia mafai ai ona leleia le faataunuuina o lenei faamoemoe.


c: text/html

text:
Tusi Fa’alauaitele i le Fono 2: “Saili se vai fofo tumau ma le tonu”
Avea lenei avanoa e molimoli atu ai la’u fa’afetai ma le fa’amalo i le Senate, i lana fa’ai’uga mae’ae’a ma le tonu na folasia, e ala i lana palota “leai” i pili taufa’aofi a le malo e pei ona alo atu iai i lena vaiaso ua tuana’i. Fa’amalo fai o le faiva, fa’amalo ta’ita’i alofa.
Avea fo’i lenei avanoa e fa’asoa atu ai ni manatu i le galuega o faia nei e le Maota o Sui, i lea lava pili taufaaofi. I lipoti a le au faasalalau ua maua ai ua faa’ofu e le Maota lea pili i se ofu fa’amanu, i ni a latou suiga i le pili, ma le fa’amoemoe e pasia ma fa’aauau atu ai lona iloiloga i le Senate.
I molimau a le au faipisinisi, e latou te le sapaia le pili taufaaofi a le malo ona e ono afaina ai tupe maua a pisinisi ma oo atu ai i se tulaga e vaea ai tagata faigaluega. A vaea le tele o tagata faigaluega ona faapea foi lea ona oo nai nei aiga i se tulaga fita ma le faigata o le olaga. I le ma le isi, e talitonu le au faipisinisi e le oo ni tupe maua mai le pili taufaaofi i le tulaga ua fuafua le malo e maua e toe totogi ai le nonoga tupe lenei, e fa’atupeina ai le polokalama mo gasegase siitia i fafo a le LBJ.
Na sa fa’apea foi ona molimau le teutupe a le malo, le susuga i le sa’o ia Magalei, ina ua fa’afesiligia, ua tau le lava tupe maua mai i lafoga o aoina i luga o le uafu, mo sikaleti ma ava malolosi, e toe totogia ai le tupe nono muamua a le malo ($20 miliona) lea na faia i le pe a ma le lua i le tolu tausaga ua tuana’i. O le molimau lenei a Magalei ua sapasapaia ai le molimau a le au faipisinisi, e le oo ni tupe maua e totogi ai le nonoga tupe fou lenei a le malo ($10 miliona) e pei ona fuafuaina; ona o lafoga lava ia o lea e totogi ai le nonoga tupe muamua.
I se vaaiga fa’alemafaufau, e pei o lenei pili taufaaofi e foliga mai o se taumafaiga faanatinati, e aunoa ma ni fuafuaga maumaututu, ona o ni itu nei e tolu. Muamua, sa toe fa’atopetope le suiga o le faamatalaga o le pili taufaaofi ae ua uma ona tu’uina atu aloaia le pili I le fono mo lana iloiloga- e aveesea mai ai le lafoga fa pasene (4% wage tax) mai le pili taufaaofi. Lona lua, sa le mau manatu le alii loia faufautua a le kovana, ina ua fesiligia i le vaega o le pili e siitia ai laisene faipisinisi mo kamupani i le $2000 i le tausaga; ma lona tolu, o le o gatasi lea o le molimau a le teutupe a le malo ma le molimau a le au faipisisnisi e le palani tulaga o tupe o le a maua i nei faiga ma le aofai ua fuafua e le malo e maua mai i lafoga nei e pei ona ta’ua I luga. E foliga ua fa’apopoleina le teutupe a le malo i lea tulaga ona o le ono oo o nei faiga ise tulaga e to’omaunu ai le totogina o nonoga tupe nei mai le litaea a le malo; ona o le teutupe a le malo, o ia foi o se tasi o le komiti fa’afoe o le litaea a le malo.
O ia la tulaga sa tupu ai so’u lagona o le a otometi ona teena e le Maota o Sui lea pili a le malo, e pei ona teena e le Senate. Ae peita’i, ua feula pea le motumotu e le Maota of Sui i le faia o ni suiga i le pili ina ia paasia ma molimoli atu ai loa i le Senate mo le latou iloiloga i suiga a le Maota. I se va’aiga fa’alemafaufau i suiga ia a le Maota pe a tu’u fa’afegai ma le pili a le malo e pei ona faauluina mai ai, e maoa’e le tomai ma mafaufau o le Maota nai le tomai ma faiai na fausia ai le pili taufaaofi a le malo. Ae peita’i, poo a lava teuteuga a le Maota e toe fai, e le mafai ona suia i le lelei se pili taufaaofi e sameme solo lona fa’avae, ma fa’ailoga fesili lona taunu’uga ma fa’amoemoega, ona e aunoa ma ni su’esu’ega maumaututu e atagia ai lo latou alofa moni i le loaloa o le atunuu. O le upu moni, o le ulupo’o lava ia o le ulupo’o, e le masuia.
Ma ua fa’atupula’ia ai ni fesili taua e tatau ona fa’atalanoaina ma fa’amalamalamaina e le Maota a’o fa’aauau le latou galuega. Muamua, a pasia le pili e sui a’i le pili a le malo ma avea ma tulafono, o fea e toe maua mai ai tupe e fa’aauau ai le tautua a le LBJ mo gasegase siitia i fafo pe a mae’a le $2.4 miliona pei ona iai le suiga a le Maota (mai le $10 miliona)? O lenei pili ma suiga a le Maota o se atina’e tumau e faaauau ai pea le nonoga tupe I tausaga taitasi aua gasegase siitia I fafo? Poo se faiga mo lenei tausaga e tasi ona o lea e loma le palota a le atunu’u; a uma foi ona tatou toe se’e lava lea I tulaga masani o le leai o se tautua mo gasegase siitia I fafo, se’i aulia foi le isi fa tausaga? Pe aisea o fuafua ai le Maota e tiposi le nonoga tupe lenei I le tusi tupe a le malo ae le o le tusi tupe a le LBJ? O iai se fuafuaga a le malo ma le Maota e sui ai le pulega ma le fa’atautaia o le tautua mo gasegase siitia i fafo mai le LBJ i le ofisa o le Kovana? A fa’apea o le sa’o lea, pe ai sea? Pe ao foi ona faaauau le fai fua o lenei tautua, pe atonu ua oo i le taimi e lafo maa uma iai le atunuu i totonu o lenei atina’e poo le tautua?
Ua loa tausaga o leai se tautua mo gasegase siitia i fafo ona o le leai o se tupe sa fa’aagaaga mo lenei tautua; ma i lea vaitau sa mafatia fifilemu ai lava nai nei tagata, ma oo ai ina uma le soifua o nisi. Ana lagona leo o nai tagata nei atoa ai ma leo o aitu o e ua fai i Pulotu le folauga, oute talitonu o se tau’alaga a Solomona i taitai o le malo ina ia saili se fofo tumau ma le tonu (fea) o lenei mataupu, ina ia aua ne’i si’i Prince ae toso Loimatamaligi. A leai, ona sili lea ona tu’u; aua e tatou te taunuu uma lava i le uati, e tasi fo’i le taunuuga o le tuligasi’a o lenei olaga- o asoua, o aso folau.
Sa iai se ta’ita’i o le Maota sa fa’asoa i lana vaega fa’aupufai a’o talanoaina le pili lenei- “a sao atu a si ona ulu I totonu, ona faigofie lava lea ona sao atoa atu le tino o le kamela I totonu o le fale’ie”. O nei upu fa’amalosi’au e fa’atatau i le fa’afaigata ona totogi o lafoga ma laisene e le au faipisinisi ma tagata lautele i le amataga, ae i’u lava ina malu le tai ma masani ai lava pe a mavae ni nai masina. O le tima’iga foi lea a le Kovana ina ua fa’aulu mai ana pili taufaaofi pei ona iai, ma sa ia toe tatao mai ai i lana polokalama o le aso To’ana’i a se’i mavae atu nei.
O le fesili autu ua tula’i mai, poo nei faiga a le Maota o fa’avae i le alofa moni i le atunuu, poo le fa’apolokiki aua le palota o loma nei? O le ave’esea o le lafoga fa pasene (4% wage tax) ma le tu’utu’u ifo o lafoga ma laisene o pisinisi, o se faiga ea e fa’afaigofie ai ona fa’aulu atu ai o le ulu o le kamela i totonu o le fale’ie; a o’o ina uma le palota, ona matua sunu’i atoa atu ai lea o lona tino tele i totonu?
I se vaaiga faa-le-mafaufau, e iloa ai ni uiga e taufa’amata’u ma fa’a-terorisi lona natula o loo lilo poo tanumia i totonu o nei upu fa’amalosi’au poo tima’iga; ae maise lava pe afai o nei pili taufa’aofi e le o fa’avaeina i luga o le alofa moni i le atunuu e ala lea i ni su’esu’ega maumaututu ma le soalaupule, e pei ona alia’e mai i molimau ua tau’a i luga. Atonu o le ala foi lea ua tevateva solo ai le folauga fa’aatina’e a le teritori i le toafa, ma le ‘ausia ma sopo’ia le Vaitafe o Ioritana ma to’aitaunu’u atu ai i le nu’u na folafolaina; ona o polisi ma pulega “faa-Kamela” ma “faa-Terorisi” lea ua tatou iai nei.
I se saunoaga a le alii Senatoa, o Dr. Fuata, o le mataupu lenei o gasegase siitia i fafo o se mataupu e faigata ma lavelave; ma ona o le taua tele o lenei mataupu e ao ai ona lava le taimi e soalaupule ai ma taunu’u ai i se polisi mautu ma le fea mo tagata uma. Fetalai foi le Tofa i le Tootoo, le alii Senatoa ia Velega, pe aisea ua laga fa’atopetope-fa’a’alope ai lenei mataupu taua, ae ua loa tausaga o feoi nai tagata mama’i sa mana’omia lea tautua. O ia folasaga atoa ai ma isi e atagia ai le fa’autautaga loloto a le Senate, o lea ua ta’atia ai nei so latou finagalo fa’a-ta’ita’i alofa ia toe saili le tofa, mo le fausia o se polokalama lelei, talafeagai, mausali, ma le fea mo tagata uma o le atunuu.
O lea oute fa’alatalata atu ai i le Maota of Sui ma lo’u fa’aaloalo tele e tatau ai, ia faimae’ae’a le faiva o Pili, e fa’atino ai lo outou alofa moni i le atunu’u ae maise a outou tagata palota o itumalo ta’itasi o loo tapua’i ma tu’i mai le mulipapaga.
Aua na saunoa lava lo tatou Fa’aola o Iesu Keriso a’o le’i maliu tiga i luga o le satauro ma toe afio manumalo i le Lagi, e mana’omia e le alofa moni ia ni fa’atinoga. E mafai ona tatou tautala i le alofa i le aso atoa- e mafai foi ona tatou tusia ni faamatalaga poo ni solo e folafola mai ai, ma lagiina ni pese e vivii mai ai, ma lauga mai i sauniga e faamalos’auina ai- ae se’iloga ua tatou faaalia lena alofa i ni faatinoga, e le aoga a tatou upu ua na o se “apa memea taalili, poo se sumepalo tagitagi”.
Ia manuia le Eseta!
Soifua

robotstxt: allowed

filter: keep


text:
Tutu pasi aoga a le ‘Special Education’ ua leai ni kesi
Na avea le le feoa’i o pasi aoga a le Vaega o le Special Education e piki fanau aoga o lo o i ai manaoga faapitoa, mo le lua aso, ma itu na faasea ai le toatele o matua, na aofia ai ma ni matua na valaau mai i le Samoa News i le taeao ananafi ao le’i taina le itula e 8:00, ma faailoa mai le faaletonu ua tulai mai, ua le mafai ona piki a latou fanau i le aoga ona ua leai ni kesi o pasi aoga.
“O lea ua lua aso e le o pikiina la’u tama i le aoga, ae fesili atu i ai ananei (taeao ananafi) pe aisea ua le sau ai le pasi aoga ae fai mai ua leai se kesi o le pasi, o a nei ituaiga faamatalaga tuulafoa’i faapenei ae ua le saili e latou se auala e foia ai le faafitauli,” o le saunoaga lea a se tasi o tina mai Aua
“Ana ni a latou fanau ia o lo o i ai manaoga faapitoa o le tino, ua leva ona pisi e su’e se auala e ave ai i le aoga, talu ai e le o ni a latou fanau, atonu o le mafuaaga lea ua le manatu mamafa ai le Ofisa i le faatinoina o a latou tiute,” o le saunoaga lea a le isi tina ma lona loto tiga tele i le mea ua tupu.
O se tasi o itu na faaalia e matua na faasea lo latou le fiafia, e fesili atu i le Ofisa pe i ai sa latou fuafuaga i se auala e foia ai le faafitauli, ae tuu atu e ni isi o le aufaigaluega tala le manuia i luga o le telefoni, ae ina ua toe valaau atu i ai i le telefoni ua le toe tali mai se isi.
E toalua sui o le Vaega a le Special Education i Matafao na talanoa i ai le Samoa News, o le alii pule i le vaega o Femalagaaiga, le susuga ia Tafaevalu Aumoeualogo, ma le alii o lo o faauluulu i ai le vaaiga o pasi aoga e le’i finagalo e faailoa lona suafa.
Na taua e le alii lea e faauluulu i ai pasi aoga a le Ofisa e faapea, na mafua ona le fealua’i le pasi aoga e piki mai fanau i aso e lua ua mavae atu, ona ua leai ni kesi o pasi.
Na taua e le alii lea e faapea, ua leva ona tuuina atu lana talosaga i le Ofisa mo ni ‘coupon’ e utu ai pasi aoga i le vaiaso na te’a nei, peitai e oo mai lava i le taimi nei e le’i taunuu atu.
“O ananafi (aso Gafua) na valaau mai ai nai ave pasi ia te a’u, ua le lava kesi o pasi e piki mai ai tamaiti aoga, o lea na ou faia ai loa le faaiuga, e sili pe a tutu pasi aua nei pikiina maia tamaiti aoga, ina ne’i sau se pasi pe i luga o le auala, ona tulai mai ai lea o se faaletonu i tamaiti, ona o nai tamaiti e i ai manaoga faapitoa o le tino, e le tatau foi ona tupu se faaletonu faapea i luga o le auala,” o le faamalamalamaga lea a le sui o le Ofisa.
Na faamaonia e le alii lea ni isi o matua sa telefoni atu ma faasea e faatatau i le faafitauli ua tulai mai, peitai na te le tete’e i faasea a matua e faatatau i le faaletonu ua tulai mai, ae i ai lona talitonuga, a le faateia foi le latou Ofisa i mea faapenei e le taitai ona gaioi.
Ae peitai, na te’ena e le susuga Aumoeualogo le i ai o se faaletonu i pasi aoga ma matua o fanau aoga. “E leai se pasi aoga o tu, o lo o feoa’i uma pasi aoga e piki mai fanau aoga, e le gata o ananafi (aso Gafua) ae faapena foi ma le aso (ananafi),” o le saunoaga lea a Aumoeualogo.
Ina ua fesiligia Aumoeualogo pe sa i ai ni matua na telefoni faasea atu i le Ofisa e faatatau i lenei mataupu, na tali le alii pule e faapea, “e leai ni matua na valaau mai, se’i vagana ai lava le ave pasi e toatasi na vili mai ananafi fai mai ua leai se kesi o lana pasi, lea la na ou fai ai loa i ai, e sau i le Ofisa o nei (ananafi) lea e maua ai coupon mo le kesi o lana pasi,” o le saunoaga lea a Aumoeualogo.
Ina ua fesiligia le afioga i le Faatonusili o Aoga ia Vaitinasa Dr. Salu Hunkin-Finau e faatatau i lenei mataupu, sa ia taua ai e faapea, e lei oo atu ni faasea i lona ofisa mai matua poo le Vaega a le Special Education e faatatau i ni pasi aoga ua leai ni kesi.
Fai mai Dr. Salu, “E le tatau ona tupu se mea faapena o lea lava e i ai kesi mo pasi aoga a le matagaluega.”
Na taua e le alii faipule mai Aua ia Faimealelei Anthony Allen e faapea, ua toatele matua o lona itumalo ua faasea atu i lona ofisa e faatatau i le mataupu lea, ma o se mataupu foi e le tatau ona tupu.
Na taua e le alii faipule e faapea, e le tatau ona tulai mai lea ituaiga faaletonu i le Vaega o Special Education a le Ofisa o Aoga, aua o lo o faatupe mai e le feterale vaega uma o le latou tautua.
Na taua e le alii faipule lona faanoanoa tele, ona o le tulai mai o lenei faafitauli i fanau aoga, ma tulai mai ai loa le tulaga le sa’o o le malolo o ave pasi ua le faia o latou tiute, e ui o lo o totogi pea i latou mo tiute ua latou le faia.


text:
MATAUPU E SEFULULIMA
Na Filifili e Lagolagoina Tagata o le Atua
1-3. (a) Aiseā atonu na faatalatū ai Eseta e alu atu i lana tane? (e) O ā fesili e uiga iā Eseta o le a tatou talanoaina?
O LOO taumafai Eseta e faatoʻafimālie lona loto a o alu atu i le lotoā o le maota o le tupu i Susana. E leʻi faigofie. O mea uma o loo i le maota o le tupu—o faatusa felanulanuaʻi o povi poʻa e fai apaʻau, o tagata fanafana ū, o leona e teuteu i piliki ʻele iila, o poutū simā e tetelē, o faatagata matagofie e tetelē, e oo foʻi i lona fausaga sa fausia i luga o faavae tetelē, e lata i le mauga o Sakolosi lea o loo ufitia lona tumutumu i le kiona, ma e mafai ona iloa mai ai vai manino o le vaitafe o Choaspes—sa fausia ina ia faamanatu atu ai i ē e asiasi ane, le tele o le pule o loo i le tamāloa o loo alu atu Eseta e vaai, o lē na taʻua o ia lava o “le tupu sili.” Mulimuli ane, sa avea ma tane a Eseta.
2 E faapefea ona taʻua lenei tupu o lana tane? Seʻi manatu i le ese o Asueru * mai i le ituaiga o tane e faatalitalia e se teine faatuatua Iutaia! E leʻi mafaufau Asueru i faaaʻoaʻoga lelei e pei o Aperaamo, o se tane na talia ma le lotomaulalo le taʻitaʻiga a Ieova ina ia faalogo atu i lana avā o Sara. (Kene. 21:12) E itiiti pe leai foʻi se mea e iloa e le tupu e uiga i le Atua o Eseta, o Ieova, ma Ana Tulafono. Sa iloa e Asueru le tulafono a Peresia, lea e aofia ai le faasā o le gaoioiga o le a faia e Eseta. O le ā lenā mea? I le tulafono, e ono fasiotia so o se tasi lava e alu atu i luma o le tupu o Peresia, ae e leʻi valaauliaina e le tupu. Peitaʻi, o loo alu atu Eseta i le tupu e aunoa ma le valaauliaina. A o savali atu i le lotoā i totonu lea e iloa mai ai o ia e le tupu, atonu sa oo iā Eseta lagona o le a fasiotia o ia.—Faitau le Eseta 4:11; 5:1.
3 Aiseā na lotomalie ai o ia e lamatia lona ola? O le ā e tatou te aʻoaʻoina mai i le faatuatua o lenei tamaʻitaʻi e mataʻina ona uiga? Muamua, seʻi o tatou vāai pe na faapefea ona oo Eseta i lenei tulaga e lē masani ai, o le avea lea ma masiofo o Peresia.
O le Talaaga o Eseta
4. O le ā le talaaga o Eseta, ma aiseā na nonofo faatasi ai ma Moretekai?
4 O Eseta o se tamaʻitaʻi ua mātuaoti. E itiiti so tatou iloa i ona mātua lea na faaigoaina o ia iā Hatesa, o se upu Eperu mo le laau o le “atasi,” e iai ona fua aulelei papaʻe. Ina ua maliliu mātua o Eseta, ona ave lea o ia e se tasi o ona tauaiga, o se tamāloa agalelei e igoa iā Moretekai. E tauusoga i laʻua, ae e sili atu ona matua Moretekai. Na ia aumaia Eseta i lona fale, ma tausia o ia e pei o sona afafine.—Eseta 2:5-7, 15.
5, 6. (a) Na faapefea ona tausia aʻe e Moretekai Eseta? (e) Na faapeʻī o la olaga i Susana?
5 Na avea Moretekai ma Eseta o ni tagata Iutaia e faaaunuua i le laumua o Peresia, lea atonu na la fesagaʻia ai le tele o teteega ona o le la tapuaʻiga, ma le Tulafono na la taumafai e tausia ma le faaeteete. Ae e mautinoa na vavalalata i laʻua, a o aʻoaʻoina e Moretekai Eseta e uiga iā Ieova, le Atua alofa mutimutivale o lē na faasaoina Ona tagata mai i faafitauli i le tele o taimi ua tuanaʻi, ma e mautinoa o le a ia toe faia faapea. (Levi. 26:44, 45) E manino mai la, sa iai se faiā alofa ma le faamaoni i le va o Eseta ma Moretekai.
6 E foliga mai na galue Moretekai o se tagata aloaʻia i le maota o le tupu i Susana, o lē e nofo i le faitotoʻa o le tupu faatasi ma isi auauna a le tupu. (Eseta 2:19, 21; 3:3) E tatou te lē iloa mea na faia e Eseta a o talavou, ae atonu e mafai ona faapea atu na ia tausia lelei lona tauusoga matua o Moretekai ma vaai lona fale, lea e foliga mai o loo tu i se vaega mativa, o loo i le isi itu o le vaitafe e va ai ma le maota o le tupu. Atonu sa fiafia o ia e alu atu i le maketi o Susana, lea o loo iai tagata e faia auro ma siliva, ma isi faatauʻoa o loo faatauina atu a latou oloa. E leʻi mafaufau Eseta, o le a avea ma se vaega masani o lona olaga le mauaina o nei oloa taugatā, ma na te leʻi iloa le mea o le a tupu i le lumanaʻi.
“E Aulelei Foʻi Ona Mata”
7. Aiseā na lē toe avea ai Vasati ma masiofo, ma o le ā le iʻuga?
7 I se tasi aso, na pisa solo tala i le vevesi o loo tupu i totonu o le maota o le tupu. I se faigaʻai tele, na avatu ai e Asueru le tele o taumafa ma uaina lelei i tamālii na iai, sa valaaulia ai e le tupu lana masiofo lalelei o Vasati, o loo faia sana faigaʻai ma isi fafine i se isi nofoaga. Peitaʻi na musu Vasati e alu ane. O le māsiasi ma le ita tele o le tupu, na fesili atu ai o ia i ana faufautua i se faasalaga e tatau ona tuu atu iā Vasati. O le ā le iʻuga? Sa aveesea faamalosi lona tulaga o se masiofo. Na ō atu auauna a le tupu i le malo atoa e saʻili mai taupou aulelei uma; ma o le a filifilia e le tupu mai i na tamaʻitaʻi se tasi e avea ma masiofo.—Eseta 1:1–2:4.
8. (a) Aiseā na ono popole ai Moretekai a o tuputupu aʻe Eseta? (e) E faapefea ona tatou faatatauina le vaaiga a le Tusi Paia e tusa ai o le lalelei? (Tagaʻi foʻi i le Faataoto 31:30.)
8 E tatou te ono mafaufau i le vaavaai atu o Moretekai ma le fiafia iā Eseta, ma e lagona foʻi le mitamita ma le popole a o ia mātauina mai i lea taimi i lea taimi le tuputupu aʻe o lona tauusoga laʻitiiti, ma ua avea ma tamaʻitaʻi e sili ona lalelei. E tatou te faitau e faapea: “O le tamaʻitaʻi talavou e lalelei lona tino ma e aulelei foʻi ona mata.” (Eseta 2:7) O se mea e manaia le lalelei i foliga, peitaʻi e manaʻomia ona ō faatasi ma le atamai ma le lotomaulalo. Auā a lē faia faapea, ona avea lea o le lalelei ma mea e taulaʻi i ai, e faamaualuga ai, ma iai isi uiga leaga i le loto. (Faitau le Faataoto 11:22.) Pe ua e faamaonia le moni o lenā mea? I le tulaga o Eseta, faamata o le a avea le lalelei ma mea e fesoasoani iā te ia, po o le a avea ai o ia ma sē e leaga? E iloa lava a o faagasolo taimi.
9. (a) O le ā na tupu ina ua iloa atu Eseta e auauna a le tupu, ma aiseā na faigatā ai lona alu ese mai? (e) Aiseā na faataga ai e Moretekai Eseta e faaipoipo atu i le tagata faapaupau? (Faaaofia ai le pusa.)
9 Na mātauina Eseta e auauna a le tupu. Na maua o ia i la latou saʻiliʻiliga, ma na latou aveesea o ia mai iā Moretekai ma ave i le maota o le tupu o loo i le isi itu o le vaitafe. (Eseta 2:8) Atonu na matuā faigatā mo i laʻua ona tuua e le tasi o le isi, auā na pei o se tamā ma sona afafine. Sa leʻi manaʻo Moretekai e faaipoipo lona afafine fai i so o se tasi e lē talitonu, e oo lava i se tupu, ae sa leai se mea e na te mafaia. * Seʻi manatu i le faalogologo lelei atu o Eseta i fautuaga a Moretekai a o leʻi aveesea o ia! A o alu atu Eseta i le maota o le tupu i Susana, na tele fesili na ia mafaufau i ai. O le ā le ituaiga o olaga o le a iai mo ia?
Sa Fiafia “Tagata Uma . . . O Ē na Vaai iā te Ia”
10, 11. (a) E faapefea ona ono aafia Eseta i le siʻomaga fou ua iai o ia? (e) Na faapefea ona faaalia le manatu mamafa o Moretekai iā Eseta?
10 Ua oo atu nei Eseta i se olaga e mātua fou ma e lē masani i ai. Na iai o ia faatasi ma le “toʻatele o tamaʻitaʻi,” o ē na aumai mai i vaega uma o le Emepaea o Peresia. Atonu sa eseese a latou aganuu, gagana, ma uiga. Sa vaavaaia nei tamaʻitaʻi talavou e le leoleo o fafine e igoa iā Hege, ma sa tatau ona faaaulelei i latou, e ala i se faasologa sa faia i le tausaga atoa, lea e aofia ai ni fofō e faaaogā ai suāuu e uu ai tino. (Eseta 2:8, 12) Atonu na faigofie lava ona popole ma taulaʻi nei tamaʻitaʻi i le faaaulelei o o latou foliga, ma iai le agaga faatautavā, ona o lenei ituaiga o siʻomaga ma olaga. Na faapefea ona aafia ai Eseta?
11 E leai se tasi i le lalolagi atoa e sili atu lona manatu mamafa iā Eseta nai lo o Moretekai. Ua tatou faitau e faapea, o aso taʻitasi e fealualuaʻi ai o ia i luma o le fale o fafine ina ia iloa po o ā mai Eseta. (Eseta 2:11) Na matuā faafiafiaina o ia a o maua taʻitasi mai ni faamatalaga, atonu e ala mai i auauna o le fale. Aiseā?
12, 13. (a) O le ā le manatu o isi iā Eseta? (e) Aiseā na fiafia ai Moretekai ina ua ia iloa e lē faailoaina atu e Eseta o ia o se tagata Iutaia?
12 O le fiafia tele o Hege iā Eseta, na ia tausia ai o ia ma le alofa faamaoni, avatu ni tamaʻitaʻi e toʻafitu e avea ma ana auauna, ma le nofoaga e sili ona lelei i le fale o fafine. Ua taʻua atili foʻi i le Tusi Paia: “I lea taimi atoa sa fiafia pea tagata uma iā Eseta o ē na vāai iā te ia.” (Eseta 2:9, 15) Pe e na o lona lalelei na matuā fiafia i ai tagata? E leai, e iai se isi mea e sili atu ona lelei e uiga iā Eseta.
13 O se faataʻitaʻiga, ua tatou faitau e faapea: “E leʻi faailoa atu e Eseta lona nuu po o lona aiga, auā na poloaʻi atu Moretekai iā te ia e aua neʻi ona faailoa atu.” (Eseta 2:10) Na faatonuina e Moretekai le tamaʻitaʻi ina ia faaeteete ina neʻi iloa lona tupuaga o se Iutaia, ma na iloa lelei e Moretekai le lē tonu o le auala o loo faia ai ona tagata e tagata maualuluga o Peresia. Maʻeu se fiafiaga mo ia i le iloaina, e ui lava e lē o toe mafuta ma Eseta, ae o loo faaauau pea ona faaalia e Eseta le atamai ma le usiusitaʻi!
14. E faapefea i talavou i aso nei ona faaaʻoaʻo iā Eseta?
14 E mafai foʻi e talavou i aso nei ona faafiafiaina loto o o latou mātua ma ē o loo vaavaaia i latou. Pe afai e lē o vaavaai atu o latou mātua, e oo lava pe a siʻomia e tagata e taufaaʻoleʻole, fiafia i amioga lē mamā, ma faiga sauā, e mafai lava ona latou teena taaʻiga leaga ma tumau ai i taʻiala e latou te iloa e tonu. O lea la, pe a latou faia le mea tonu e pei o Eseta, o le a latou faafiafiaina ai le finagalo o lo latou Tamā i le lagi.—Faitau le Faataoto 27:11.
15, 16. (a) Aiseā na alofa ai le tupu iā Eseta? (e) Aiseā e ono avea ai o se luʻi le suiga i le olaga o Eseta?
15 Ina ua oo i le taimi e avatu ai Eseta i luma o le tupu, sa tuuina atu iā te ia le saʻolotoga e filifili ai i so o se mea e na te ono manaʻomia, atonu e faaaulelei atili ai ona foliga. Sa faalogo o ia i le fautuaga a Hege, ma na lē manaʻo i se isi mea e ese mai i mea na ofo atu iā te ia. (Eseta 2:15) Atonu na ia iloa, e sili atu le amio lelei ma le lotomaulalo i le na o le lalelei, ina ia faafiafia ai le loto o le tupu. Pe na saʻo lona manatu?
16 Ua faapea mai le Tusi Paia: “Ua sili atu le alofa o le tupu iā Eseta nai lo o isi fafine uma, ma ua sili ona ia fiafia iā te ia ma alofa faamaoni i ai nai lo o isi taupou uma. Ona ia tuu lea o le ufiulu o le masiofo i lona ulu, ma fai o ia ma masiofo e sui ai Vasati.” (Eseta 2:17) Atonu sa faigatā i lenei tamaʻitaʻi Iutaia lotomaulalo ona fetuunaʻi lona olaga e tusa ma suiga ua iai—ua avea nei o ia ma masiofo, o se avā a le tupu na sili ona malosi lana pule i le lalolagi i lenā taimi! Pe na faamaualuga Eseta ona o lona tulaga? E leai!
17. (a) O ā vala na faaalia ai pea le usiusitaʻi o Eseta i lona tamāfai? (e) Aiseā e tāua ai le faaaʻoaʻoga a Eseta iā i tatou i aso nei?
17 Na tumau pea ona usiusitaʻi Eseta i lona tamāfai o Moretekai. E na te leʻi faailoaina atu lava i se tasi lona sootaga i tagata Iutaia. E lē gata i lea, ina ua iloa e Moretekai se taupulepulega e fasiotia Asueru, sa usitaʻi Eseta ma faailoa atu le feʻau ina ia lapataʻia ai le tupu, ma na lē taulau lenā taupulepulega. (Eseta 2:20-23) Na ia faaalia pea le faatuatua i lona Atua e ala i le lotomaulalo ma le usiusitaʻi. Ua fai ma masani i aso nei, le faaalia o uiga lē usiusitaʻi ma fouvale. Ae o tagata e moni lo latou faatuatua, e latou te faatāuaina le uiga usiusitaʻi, e pei ona sa faia e Eseta.
Ua Tofotofoina le Faatuatua o Eseta
18. (a) Aiseā atonu na lē manaʻo ai Moretekai e ifo iā Hamanu? (Tagaʻi foʻi i le faaopoopoga.) (e) E faapefea i tane ma fafine faatuatua i aso nei ona faaaʻoaʻo iā Moretekai?
18 Na maua e se tamāloa e igoa iā Hamanu se tulaga maualuga i le maota o Asueru. Sa tofia e le tupu Hamanu e avea ma palemia, o lana faufautua autū, ma o lē e sosoo atu i le tulaga pule o le emepaea. Sa faia e le tupu se tulafono ina ia ifo atu tagata iā Hamanu pe a vāai iā te ia. (Eseta 3:1-4) Sa avea lea tulafono ma faafitauli iā Moretekai. Na talitonu o ia e tatau ona usiusitaʻi i le tupu, ae e sili atu lona usiusitaʻi i le Atua. O Hamanu o se tagata “Akako.” E manino mai la, o ia o sē e tupuga mai iā Akako, le tupu o Amaleka lea na faasalaina i le oti e le Atua e ala i le perofeta o Samuelu. (1 Samu. 15:33) Ona o le leaga o tagata Amaleka, na avea ai i latou ma fili o Ieova ma Isaraelu. Na matuā teena e le Atua ia tagata Amaleka. * (Teu. 25:19) E faapefea la i se tagata Iutaia faamaoni ona ifo atu i se tagata Amaleka? Na lē mafai ona faia faapea e Moretekai, ma na tūmausalī pea o ia. E oo mai i aso nei, e toʻatele tane ma fafine faamaoni o loo lotomalilie e lamatia o latou ola ina ia tausisi i lenei taʻiala: “E tatau ona matou usiusitaʻi i le Atua o le pule, nai lo o tagata.”—Galu. 5:29.
19. O le ā le faufauga sa faia e Hamanu, ma na faapefea ona ia faatalitonuina le tupu?
19 Sa matuā ita tele Hamanu. E lē gata na ia saʻilia se auala e fasiotia ai Moretekai, ae na manaʻo foʻi ina ia fasiotia tagata Iutaia uma. Na talanoa Hamanu i le tupu ma faaleaga i ai tagata Iutaia. E aunoa ma le taʻu saʻo i le tupu o nei tagata, sa ia taʻua i latou o ni ē e faatauvaa, o ni ē ua “taapeape ma vavaeese mai i tagata.” O le mea e sili ona leaga, na ia taʻua e faapea e lē usiusitaʻi nei tagata i tulafono a le tupu, ma o i latou o ni ē e matuā fouvale. Na ia ofoina atu o le a foaʻi atu se vaega tupe tele i mea e teu ai oloa a le tupu, ina ia totogiina ai le fasiotia o tagata Iutaia uma o loo i le emepaea. * Na mafai ona faataunuuina e Hamanu so o se poloaʻiga na manaʻo i ai, ona o le mama faamaufaailoga a Asueru na avatu iā te ia.—Eseta 3:5-10.
20, 21. (a) O le ā le aafiaga na oo i tagata Iutaia na faaaunuua i le Emepaea o Peresia, faapea Moretekai ona o le poloaʻiga a Hamanu? (e) O le ā na uunaʻia e Moretekai Eseta e fai?
20 Ona ō atu faavave lea o avefeʻau i solofanua i vaega uma o le emepaea, ma faailoa atu le faasalaga oti mo tagata Iutaia. Seʻi manatu i le aafiaga o lenei poloaʻiga ina ua oo atu i Ierusalema, ma ua logotala ai tagata Iutaia o ē na faaaunuua i Papelonia, o ē o loo taumafai e toe atiaʻe le aai, lea e lē o iai lava se pā e malupuipuia ai. Atonu na manatua e Moretekai i latou na, atoa ai ma ana uō ma tauaiga o loo i Susana, ina ua faalogo o ia i lenei tala mataʻutia. Ona o le faanoanoa tele, na ia saeia ai ona ofu, ofu i le ʻie talatala ma asu aʻe le lefulefu i luga o lona ulu, ma tagi leotele i totonu o le aai. Peitaʻi, o loo nofonofo pea Hamanu ma inu faatasi ma le tupu, e aunoa ma se popole i le tulaga atuatuvale na ia faatupuina i le va o le toʻatele o tagata Iutaia, ma a latou uō i Susana.—Faitau le Eseta 3:12–4:1.
21 Na iloa e Moretekai e tatau ona faia sana gaoioiga. Ae o le ā le mea o le a ia mafaia? Na faalogo Eseta i mafatiaga o Moretekai ona ia avatu lea o ni ofu iā te ia, ae e leʻi manaʻo o ia i ni faamāfanafanaga. Atonu ua leva ona ia taumānatu po o le ā le māfuaaga ua faataga ai e lona Atua o Ieova, ona aveesea Eseta mai iā te ia, ae avea ma masiofo a se tupu faapaupau. A o lenei ua amata ona ia iloa le māfuaaga. Ona auina atu lea e Moretekai o se feʻau i le masiofo, ma fai atu iā Eseta ina ia alu e ʻaiʻoi i le tupu, ma ia tū “mo lona nuu.”—Eseta 4:4-8.
22. Aiseā na fefe ai Eseta e alu atu i luma lana tane le tupu? (Tagaʻi foʻi i le faaopoopoga.)
22 Atonu na matuā popole le loto o Eseta ina ua faalogo i le feʻau. O le tofotofoga sili lea o lona faatuatua. Na matuā fefe o ia e pei ona faaalia i lana tali atu iā Moretekai. Na ia faamanatu atu iā Moretekai le tulafono a le tupu. O le oti o le iʻuga lea o le tagata e alu atu i le tupu e aunoa ma le valaauliaina. E seʻiloga lava e faaloaloa mai e le tupu lona tootoo auro, ona faasaoina lea o lenā tagata. Pe sa faatalitalia e Eseta o le a faasaoina lona ola e le tupu, aemaise lava pe a mafaufau i le mea na tupu iā Vasati, ina ua ia teena le valaaulia a le tupu? Na ia faapea atu iā Moretekai ua tusa ma le 30 aso e leʻi toe valaaulia lava o ia e le tupu! Ona o lenei mea, na taumānatu ai o ia po ua lē o toe fiafia mai le tupu iā te ia, ona e masani ona fesuisuiaʻi manatu o le tupu. *—Eseta 4:9-11.
23. (a) O le ā le faamautinoaga na avatu e Moretekai na atili faamalosia ai le faatuatua o Eseta? (e) Aiseā e tāua ai ona tatou faaaʻoaʻo iā Moretekai?
23 Na avatu se tali maumauaʻi e Moretekai ina ia faamalosia atili le faatuatua o Eseta. Na ia faamautinoa atu iā Eseta, o le a iai se isi auala e faasaoina ai tagata Iutaia pe afai e lē gaoioi o ia. E faapefea ona faatalitalia e Eseta e faasaoina o ia pe a oo i le taimi e faamalosia ai le faasalaga? Na faaalia i inei e Moretekai lona matuā faatuatuaina o Ieova, e na te lē tuua Ona tagata ina ia faaumatia, ma e lē iʻuvale Ana folafolaga. (Iosua 23:14) Na fesili atu Moretekai iā Eseta: “O ai foʻi na iloa pe e lē o le mea lea na ala ai ona faia oe ma masiofo?” (Eseta 4:12-14) Na faatuatua atoatoa atu Moretekai i lona Atua o Ieova. Ae e faapefea i tatou?—Faata. 3:5, 6.
E Sili Atu Lona Faatuatua Nai lo o le Fefe i le Oti
24. Na faaalia faapefea e Eseta lona faatuatua ma lona lototele?
24 Ua oo mai le taimi e tatau ai ona faia se filifiliga a Eseta. Sa talosaga atu o ia iā Moretekai ina ia faapotopoto mai tagata uma o le nuu, e anapopogi ma ia mo aso e tolu. Na faaiʻu mai lana talosaga i se manatu lea ua lauiloa e oo mai lava i aso nei, e faaalia ai lona faatuatua ma lona lototele: “Afai ou te oti ai, ia oti ai pea.” (Eseta 4:15-17) Atonu sa mātua tatalo faatauanau Eseta mo na aso e tolu, nai lo o se isi lava taimi o lona olaga. Ua oo mai le taimi, ona ofu lea o ia i lona ofu e sili ona matagofie, ma faia mea uma ina ia mafai ona talileleia o ia e le tupu. Ona alu loa lea o ia.
25. Faamatala mea na tutupu ina ua alu atu Eseta i luma o le tupu.
25 O lea ua alu atu Eseta i le lotoā o le tupu, e pei ona faamatalaina i le amataga o lenei mataupu. Seʻi mafaufau i faalogona popole, ma tatalo faatauanau ua tumu ai lona mafaufau ma lona loto. Ua alu atu o ia i le lotoā, i le mea e iloa atu ai Asueru o loo nofo i lona nofoālii, ma atonu o loo taumafai o ia e mātau foliga vaaia o lana tane. E pei lava ua leva ona faatalitali Eseta, ae o lea ua iloa mai nei o ia e lana tane. E mautinoa na matuā faateʻia le tupu, ae na suia ona foliga ma ua faaloaloa mai lona tootoo auro!—Eseta 5:1, 2.
26. Aiseā e manaʻomia ai ona lototetele Kerisiano moni e pei o Eseta, ma aiseā e faapea atu ai o le amataga lea o lana galuega?
26 Na talileleia Eseta ma ua nofosauni le tupu e faalogo mai iā te ia. Na filifili o ia e lagolagoina Ieova ma ona tagata, ma ua faataatia ai ma se faaaʻoaʻoga lelei mo auauna a le Atua seʻia oo mai i aso nei. E faatāua e Kerisiano moni i aso nei na faaaʻoaʻoga. Na fetalai Iesu e iloa ona soo moni, pe a faaalia e le tasi i le isi le alofa faataulagaina. (Faitau le Ioane 13:34, 35.) Ina ia mafai ona faaalia lenā alofa, e masani ona manaʻomia le lototele e pei ona sa faia e Eseta. Peitaʻi, ua na o se amataga lea o lana galuega. O le a faapefea ona ia faatalitonuina le tupu e faapea o lana faufautua o Hamanu lea e sili ona fiafia i ai, o sē e faufau leaga? E faapefea ona fesoasoani Eseta i le faasaoina o ona tagata? O le a tatou iloiloina na fesili i le mataupu o sosoo mai.
^ pala. 2 E tele ina manatu iā Asueru, o ia o Kesese I, o lē na pulea le Emepaea o Peresia i le amataga o le senituri lona lima T.L.M.
^ pala. 9 Tagaʻi i le pusa “Fesili e Uiga iā Eseta,” i le Mataupu e 16.
^ pala. 18 Atonu o Hamanu na aofia ai i le vaega mulimuli o tagata Amaleka na feola pea, auā na fasiotia “ē na totoe” i taimi o le tupu o Hesekia.—1 No. 4:43.
^ pala. 19 Na ofo atu e Hamanu ia taleni siliva e 10,000, e tusa lenā ma le faitau selau miliona o tālā i aso nei. Afai o Asueru o Kesese I, atonu la sa fiafia o ia i le manaʻo o Hamanu, ona o le tele o le tupe na ofoina atu. Na leiloa le tele o tupe a Kesese ina ua toʻilalo i lana taua ma tagata Eleni, a o leʻi faaipoipo atu iā Eseta.
^ pala. 22 Na lauiloa Kesese I i ona uiga leaga ma sauā. Na faamauina e se tusitala o talafaasolopito Eleni e igoa iā Herodotus nisi o faataʻitaʻiga mai i le taua a Kesese ma Eleni. Na fai atu se faatonuga a le tupu ina ia laina ni vaa e pei o se auala laupapa e faalava i le ogāsami o Hellespont. Ina ua faaleagaina na vaa i se afā, ona avatu lea o le faatonuga a Kesese ina ia vavae ese uma ulu o i latou na fausia na vaa, ma faatonu ona tagata tau ina ia “faasalaina” le sami e ala i le sasaina, a o faitauina ma le leotele se taʻutinoga e fetuu ai le ogāsami o Hellespont. I lenā lava taua, ina ua ʻaiʻoi ane se tamāloa mauoloa ina ia aua neʻi auai lona atalii i le taua, ona avatu lea e Kesese se faatonuga ina ia tipi lua le atalii, ma faaali atu lona tino i isi ina ia fai ma lapataʻiga.


text:
MEA O TUTUPU I LE LALOLAGI
Tala Mai i Europa
O Europa o se atunuu sa mapolotu ona tagata, ae o aso nei ua matuā pupū tagata i galuega ma pisinisi. Peitaʻi, i mataupu o tala fou lata mai nei mai i Europa, o loo fesootaʻi atu i le Tusi Paia i ni auala e ono faateʻia ai oe.
Aafiaga Lelei o le Leo o se Tinā
Na taʻua e ni tagata suʻesuʻe i Milan i Italia, o pepe e fananau mai e leʻi atoa le iva masina, e iai ni aafiaga lelei i lo latou soifua mālōlōina, pe a faalogo i leo o o latou tinā e ala atu i se masini e pei o se taulima e tuu i o latou lima, a o iai i le falemaʻi. O lenei faiga ua faaāta mai ai le auala e lagona ai e le pepe le leo o lona tinā a o iai i le manava. Na taʻua i le suʻesuʻega, “O le vave ona faamasani o pepe na fanau lē au i leo o o latou tinā, e iai ni aafiaga lelei.”
LE MANATU O LE TUSI PAIA: “Ua ou faatoʻafimālie ma faafilemu loʻu loto. E pei o se tama ua teʻa ma le susu o lona tinā.”—Salamo 131:2.
Aafiaga o le Soona Faatāua o se Tasi
E tusa ai ma se suʻesuʻega na faia i ni tamaiti e 565 i Holani, o tamaiti na faamatala e o latou mātua e “sili atu nai lo o isi tamaiti,” ma e ao ona “feagai ma i latou i se auala faapitoa,” o tamaiti na sa sili ona faatāua e i latou i latou lava nai lo o isi tamaiti, ma e fia sili ma fia pule. Ua taʻua e se tusitala o lea suʻesuʻega: “E talitonu tamaiti pe a fai atu o latou mātua e sili atu i latou nai lo o isi tamaiti. O se faiga e lē lelei mo tamaiti po o tagata lautele.”
LE MANATU O LE TUSI PAIA: “Ou te fai atu ai iā te outou taʻitoʻatasi, ina ia aua neʻi faasili le manatu o se tasi iā te ia lava, i lo o le mea e tatau ona manatu i ai; a ia mafaufau lelei.”—Roma 12:3.
Vaaiga Mautinoa a Ē ua Selau pe Sili Atu Tausaga
Ua taʻua e ni tagata suʻesuʻe i le Iunivesite o Heidelberg i Siamani, e malosi le faanaunauga o ē ua taʻi 100 tausaga ia ola pea, e ui i maʻi ma ua tapulaa mea e mafai ona latou faia. O le 75 pasene o i latou e selau tausaga pe sili atu na faatalanoa, e mananaʻo ia ola pea ma taumafai e faaaogā tatau o latou olaga a o maua pea le ola. Ua ausia o latou sini i le olaga, ua iai se vaaiga mautinoa ma le faamoemoe, ua manatu e iai le uiga o le olaga, ma taofimau i o latou talitonuga faalelotu ma amioga tatau.
MAFAUFAU I AI: E pei ona faaalia mai i le Failauga 3:11, o le ā e ono faailoa mai i lo tatou faanaunauga na fananau mai ma i tatou ia ola pea?


text:
Mataupu 7
Ua teena Nifae i matu ma ua toe foi mai i Saraʼemila—Ua tatalo o ia i luga o le olo i lana faatoaga ma ona ia valaau atu lea i tagata ia salamo pe fano. E tusa o le 23–21 T.L.M.
1 Faauta, o lenei sa oo ina o le tausaga e onosefulu ma le iva o le nofoaiga a faamasino i sa Nifaē, na atoe foi mai ai Nifae, le atalii o Helamana, i le laueleele o Saraʼemila mai le laueleele i matu.
2 Ona sa alu atu o ia i fafo i totonu o tagata o e sa i le laueleele i matu, ma ia talai atu le afioga a le Atua ia te i latou, ma sa ia vavalo atu mea e tele ia te i latou;
3 Ma sa latou teena ana upu uma, sa oo ina le mafai ona nofo o ia i totonu ia te i latou, ae sa toe foi mai o ia i le laueleele na ia fanau mai ai.
4 Ma ina ua vaai atu ua i ai tagata i se tulaga o le amioleaga matautia faapea, ma ua nofoia e ia au faomea a Katianetona nofoa-faamasin—ona sa latou fao faamalosi le mana ma le pule o le laueleele; ma tuu ese poloaiga a le Atua, ma e leai sina mea itiiti na sao ai lea mea i ona luma; ua latou le faia se mea tonu i le fanauga a tagata;
5 Ua latou tausalaina e amiotonu ona o lo latou amiotonu; ua latou tuu e ua sala ma e ua amioleaga e le faasalaina ona o a latou tupe; o lenei foi ina ia latou umia tofiga i le ao o le malo, latou te pule ma fai ai e tusa ma o latou loto, ina ia latou maua le oa ma le mamalu o le alalolagi, ma, o lenei foi, ina ia sili ona faigofie ai ia te i latou ona faia le mulilua, ma gaoi, ma fasioti, ma faia e tusa ma o latou lava loto—
6 O lenei, o lenei amioletonu tele sa oo mai i luga o sa Nifaē, i le va o ni tausaga sa lei tele; ma ina ua vaai atu i ai Nifae, sa malena ae lona loto ma le faanoanoa i totonu o lona fatafata; ma sa alaga o ia i le tiga o lona agaga:
7 E, maumau pe a na mafai ona oo mai ou aso i aso muamua na sau ai lou tamā o Nifae i fafo mai le laueleele o Ierusalema, po ua mafai ona ou olioli faatasi ma ia i le laueleele na folafolaina; o aso na sa faigofie ai ona tauanauina ona tagata, ia tutumau e tausi poloaiga a le Atua, ma gese ona taitaiina e fai le amioletonu; ma sa vavave ona latou faalogo atu i afioga a le Alii—
8 Ioe, a na mafai ona oo mai ou aso i na aso, po ua olioli loʼu agaga i le amiotonu o oʼu uso.
9 Ae faauta, ua tofia aʼu o oʼu aso nei aso, ma ia faatumuina lou agaga i le faanoanoa ona o lenei amioleaga a oʼu uso.
10 Ma faauta, o lenei sa oo i luga o se olo lea sa i le faatoaga a Nifae, sa i tafatafa o le alatele lea sa tau atu i le maketi tele sa i le aai o Saraʼemila; o lea, sa punou ifo Nifae i luga o le olo lea sa i lana faatoaga, o se olo lea sa tu latalata foi i le faitotoa o le faatoaga lea sa alu ane ai le alatele.
11 Ma sa oo ina sa i ai ni tagata faapitoa sa ui ane ma vaai atu ia Nifae ao ia sasaa atu lona agaga i le Atua i luga o le olo; ma sa latou taufetuli ma tau atu i tagata le mea na latou vaaia, ma sa o mai faatasi tagata i motu ina ia latou iloa le pogai o lea faanoanoa tele mo le amioleaga o le nuu.
12 Ma o lenei, ina ua tulai Nifae sa ia vaai atu i motu o tagata o e ua faapotopoto mai faatasi.
13 Ma sa oo ina tatala e ia lona fofoga ma fai atu ia te i latou: Faauta, aaisea ua outou faapotopoto faatasi ai outou lava? Ina ia ou tau atu ea ia te outou a outou amioletonu?
14 Ioe, ona ua ou alu ae i luga o lou olo ina ia mafai ona ou sasaa atu o lou agaga i lou Atua, ona o le faanoanoa tele o lou loto, lea ona o a outou amioletonu!
15 Ma ona o lou faanoanoa ma lau auega ua outou faapotopoto faatasi ai outou lava, ma outou ofo ai; ioe, ma ua i ai ia te outou se mea ua tatau tele ai ona outou ofo; ioe, e tatau ona outou ofo ona ua tuu ese atu outou ua maua ai e le tiapolo se uu malosi i o outou loto.
16 Ioe, pe ua mafai faapefea ea ona outou tuu i faatosinaga a ia o le ua saili e lafo ese o outou agaga i lalo i le pagatia tumau-faavavau ma le malaia e le gata?
17 E, ia outou salamo, ia outou salamo! aAisea ea ua outou fia feoti ai? Ia outou liliu mai ia, ia outou liliu mai ia i le Alii lo outou Atua. Aisea ea ua ia tuulafoaiina ai outou?
18 Ona ua outou faamaaa o outou loto; ioe, ua outou le fia faalogo i le siufofoga o le aleoleo mamoe lelei; ioe, ua outou efaaonoono ia te ia ia toatamai e faasaga mai ia te outou.
19 Ma faauta, i lo le afaapotopotoina o outou, vagana ai o le a outou salamo, faauta, o le a ia faasalalauina outou o le a avea ai outou ma meaai mo uli ma manu aivao.
20 E, pe ua mafai faapefea ona outou faagaloina lo outou Atua i lea lava aso ua ia laveaiina ai outou?
21 Ae faauta, ua outou faia lenei mea e maua ai oa, ina ia viia ai outou e tagata, ioe, ma ina ia mafai ona outou maua ai o le auro ma le ario. Ma ua outou tuu o outou loto i luga o oa ma mea le aoga a lenei alalolagi, ia ua outou fasioti tagata ai, ma vete, ma gaoi, ma molimau epepelo ai e faasaga i o outou tuaoi, ma fai amioletonu uiga eseese uma.
22 Ma o le pogai lenei o le a oo mai ai le malaia ia te outou vagana ai ua outou salamo. Aua afai tou te le salamo, faauta, o le aai tele lenei, ma aai tetele uma foi faataamilo ai, ia o loo i ai i le laueleele ua tatou umia, o le a aveesea o le a outou le maua ai se nofoaga i totonu o i latou; ona faauta, o le a le tuuina mai e le Alii ia te outou le amalosi, e pei ona ia faia e oo mai i le taimi nei, tou te tetee faasaga atu ai i o outou fili.
23 Aua faauta, ua faapea ona fetalai mai o le Alii: O le a ou le faaali atu lou malosi i e amioleaga, i le tasi ia sili atu le tasi, vagana ai ia te i latou o e salamo ia latou agasala, ma faalogo mai i au upu. O lenei o lea, ou uso e, ou te manao ia outou iloa, o le a sili atu ona alelei mo sa Lamanā nai lo outou vagana ai ua outou salamo.
24 Aua faauta, ua sili atu ona latou amiotonu nai lo outou, ona ua latou le agasala e faasaga i le malamalama tele lea ua outou maua; o lea o le a alofa mutimutivale tele ai le Alii ia te i latou; ioe, o le a ia afaalevalevaina o latou aso ma faatoateleina a latou fanau, e oo lava pe a efaaumatiaina atoa oe vagana ai ua e salamo.
25 Ioe, oi talofa ia te outou ona o lena mea inosia tele ua oo mai i o outou luga; ma ua outou faaaufaatasi atu i ai outou lava, ioe, i lena avaega faalilolilo lea na faatuina e Katianetona!
26 Ioe, o le a oo mai le amalaia ia te outou ona o lena faamaualuga ua outou tuu e ulu mai i o outou loto, lea ua faafefeteina ai outou i luga ia sili atu i lo le mea ua lelei ona o a outou eoa ua silisili ona tele!
27 Ioe, oi talofa ia te outou ona o lo outou amioleaga ma a outou mea inosia!
28 Ma e vagana ai ua outou salamo o le a outou fano; ioe, e oo lava i o outou laueleele o le a aveesea mai ia te outou, ma o le a faaumatia ese outou mai luga o le lalolagi.
29 Faauta o lenei, ou te le fai atu au lava ia, o le a oo mai nei mea, ona e le o au na ou ailoa ai nei mea; ae faauta, ua ou iloa ua moni nei mea, ona o le Alii le Atua na ia faaalia mai nei mea ia te au, o lea ou te molimau atu ai o le a faataunuuina lava.


text:
Vaega 124
1–14, Ua poloaiina Iosefa Samita e fai atu se folafolaga mamalu o le talalelei i le peresitene o le Iunaite Setete, i kovana, ma taitai o atunuu uma; 15–21, O Ailama Samita, Tavita W. Patten, Iosefa Samita, Matua, ma isi i totonu o e o ola ma e ua maliliu ua faamanuiaina ona o lo latou faamaoni ma le amiomamā; 22–28, Na poloaiina le Au Paia e fausia se faletalimalo ma se malumalu i Navu; 29–36, O papatisoga mo e ua maliliu ia faia i malumalu; 37–44, E fausia e le nuu o le Alii malumalu i taimi uma mo le faia o sauniga paia; 45–55, Ua tatalaina le Au Paia mai le fausiaina o le malumalu i le Itumalo o Siakisone ona o sauaga a o latou fili; 56–83, Ua tuuina mai faatonuga mo le fausiaina o le Maota i Navu 84–96, Ua valaaulia Ailama Samita e avea o se peteriaka, e maua ki, ma tu i le tulaga o Oliva Kaotui; 97–122, Ua fautuaina Viliamu La ma isi ia latou galuega; 123–145, Ua taʼu mai mautofi aoao ma mautofi i alaalafaga, faatasi ma o latou tiute ma korama e auai.
1 E Moni, ua faapea ona fetalai mai o le Alii ia te oe, laʼu auauna o Iosefa Samita, ua Ou fiafia lava i lau taulaga ma au tautinoga, ua e faia; ona o le faamoemoe lea na Ou faatu mai ai oe, ina ia Ou faailoa atu loʼu poto e ala i mea avaivai o le lalolagi.
2 Ua talia au tatalo i oʼu luma; ma i le tali atu i au tatalo Ou te fai atu ai ia te oe, ua valaaulia vave nei oe e faia se folafolaga mamalu o laʼu talalelei, ma o le asiteki lenei ua Ou faatuina e avea ma maatulimanu o Siona, lea o le a faaiila i teuga matagofie e tusa ma foliga o se maota o se tupu.
3 Ia fai atu lenei folafolaga i atupu uma o le lalolagi, i ona tulimanu e fa, i le peresitene mamalu filifilia, ma kovana faitōfā o le atunuu ua e nofo ai, ma i atunuu uma ua salalau le lalolagi.
4 Ia tusia i le agaga o le aagamalu ma i le mana o le Agaga Paia, lea o le a ia te oe i le taimi e tusia ai lea lava folafolaga;
5 Aua o le a tuu atu ia te oe e le Agaga Paia ia e iloa loʼu loto e uiga i tupu ma pule na, e oo lava i mea o le a pauu mai ia te i latou i se taimi o le a oo mai.
6 Aua, faauta, ua lata ona Ou valaau atu ia i latou ia uaʼi mai i le malamalama ma le mamalu o Siona, aua ua oo mai le taimi atofaina e faapitoa ai Siona.
7 O lea, ia e valaau atu ai, ia te i latou i le folafolaga leotele, faatasi ma lau molimau, ma ia lē mataʼu ia i latou, ona ua pei i latou o le avao, ma o lo latou mamalu atoa ua faapei o lona fuga ua lata ona paʼū, ma ina ia tuua ai foi i latou e aunoa ma se ʼalofaga—
8 Ma ia mafai ona Ou asiasi atu ia te i latou i le aso o le asiasiga, pe a Ou afe le ufi o oʼu mata, e tofi atu le vaega a le faasauā faatasi ma e pepelo, i le mea e i ai le alilivau o nifo, pe afai latou te teena aʼu auauna ma laʼu molimau ua Ou faaali atu ia te i latou.
9 O lenei foi, o le a Ou asiasi atu ma faamalulu o latou loto, le toatele lea o i latou, mo lo outou lelei, ina ia outou maua le alofa tunoa i o latou mata, ina ia mafai ona latou o mai i le amalamalama o le upumoni, ma Nuuese i le faaeaga po o le siiga i luga o Siona.
10 Ona ua vave ona oo mai o le aso o laʼu asiasiga, i se aitula tou te lē mafaufau i ai; ma o fea o le a i ai le saogalemu o loʼu nuu, ma le sulufaiga mo i latou o e o le a tuua?
11 Ala mai ia, E, tupu e o le lalolagi! Ia outou o mai ia, E, ia outou o mai ia, ma a outou auro ma a outou ario, e fesoasoani i loʼu nuu, i le fale o afafine o Siona.
12 O lenei foi, e moni Ou te fai atu ia te oe, tuu atu i laʼu auauna o Robert B. Thompson e fesoasoani ia te oe e tusi lenei folafolaga, ona ua Ou fiafia lava ia te ia, ma e tatau ona faatasi o ia ma oe;
13 O lea, ia tuu atu ia te ia ʼia faalogo i lau fautuaga, ma o le a Ou faamanuiaina o ia i faamanuiaga e tele; ia tuu atu ia te ia ʼia faamaoni ma tonu i mea uma mai le taimi nei i luma, ma o le a sili o ia i oʼu mata;
14 Ae ia tuu atu ia te ia ʼia manatua e ia o le a Ou manaomia mai lona lima lana amea-tausi.
15 O lenei foi, e moni Ou te fai atu ia te oe, amuia lava laʼu auauna o aAilama Samita; aua o Aʼu, o le Alii, ua alofa ia te ia ona o le efaamaoni o lona loto, ma ona e fiafia o ia i mea ua saʼo i oʼu luma, ua fetalai mai ai le Alii.
16 O lenei foi, tuu atu i laʼu auauna o Ioane C. Bennett e fesoasoani ia te oe i lau galuega i le auina atu o laʼu upu i tupu ma tagata o le lalolagi, ma tu i tafatafa o oe, laʼu auauna lava lea o Iosefa Samita, i le itula o le puapuaga; ma o le a lē iʼuvale lona taui pe afai e talia e ia afautuaga.
17 Ma o le a sili tele atu o ia ona o lona alofa, aua o le a avea o ia mo aʼu pe afai e faia e ia lenei mea, ua fetalai mai ai le Alii. Ua Ou vaai i le galuega na ia faia, lea Ou te talia pe afai e faaauau pea o ia, ma faapaleina o ia i faamanuiaga ma le mamalu tele.
18 O lenei foi, Ou te fai atu ia te oe o loʼu loto, e tatau i laʼu auauna o Laimani Uaite ona faaauau pea ona talai atu mo Siona, i le agaga o le agamalu, ma taʼutaʼu atu aʼu i luma o le lalolagi; ma o le a Ou sapasapaia o ia i luga e pei o i luga o aapaau o aeto; ma o le a aumai e ia le mamalu ma le viiga ia te ia lava ma i loʼu igoa.
19 Ina ia mafai ona Ou avea o ia mo aʼu lava pe a faaiʼuina e ia lana galuega, e pei ona Ou faia i laʼu auauna o aTavita Patten, lē ua faatasi nei ma aʼu, ma laʼu auauna foi o eEteuati Paterika, ma laʼu auauna matua foi o iIosefa Samita, Matua, lē ua nonofo ofaatasi ma Aperaamo i lona lima taumatau, ma ua faamanuiaina lava ma paia o ia, ona ua ā aʼu o ia.
20 O lenei foi, e moni Ou te fai atu ia te oe, o laʼu auauna o Siaosi Mila, ua aunoa ma le afaaʼoleʼole; e mafai ona faalagolagoina o ia ona o le faamaoni o lona loto; ma ona o le alofa ua ia te ia i laʼu molimau, o Aʼu, o le Alii, ua alofa ia te ia.
21 O lea Ou te fai atu ai ia te oe, Ou te faamauina i luga o lona ulu le tofi o se aepikopo, e pei o laʼu auauna o Eteuati Paterika, ina ia maua e ia faapaiaga o loʼu fale, ina ia mafai e ia ona tuu atu faamanuiaga i luga o ulu o e matitiva o loʼu nuu, ua fetalai mai ai le Alii. Ia lē tuu atu i se tagata ia inoino i laʼu auauna o Siaosi, ona o le a faamamaluina aʼu e ia.
22 Ia tuu atu i laʼu auauna o Siaosi, ma laʼu auauna o Laimani, ma laʼu auauna o Ioane Snider, ma isi, e fausia se afale mo loʼu igoa, ia pei o le fale o le a faaali atu e laʼu auauna o Iosefa ia te i latou, i luga o le nofoaga o le a faaali atu foi e ia ia te i latou.
23 Ma o le a avea lea fale o se fale e tali ai tagata, o se fale e mafai ona o mai i ai tagata ese mai mea mamao e nonofo ai; o lea ia avea ma se fale lelei, e agavaa mo le talia atoatoa, ina ia maua e le atagata malaga vaivai le maloloina ma le saogalemu aʼo manatunatu loloto o ia i le afioga a le Alii; ma o le emaatulimanu ua Ou tofia mo Siona.
24 O lenei fale o le a avea ma nofoaga o le maloloina pe afai e fausia mo loʼu igoa, ma pe afai e lē tuua e le pule o le a tofia i ai se mea eleelea e oo mai i ona luga. O le a paia, po o o le a lē afio ai le Alii lo outou Atua.
25 O lenei foi, e moni Ou te fai atu ia te outou, ia tuu atu i laʼu au paia uma e o mai mai mea mamao.
26 Ma ia outou auina atu ni avefeau televavave, ioe, ni avefeau filifilia, ma fai atu ia te i latou: Ia outou o mai ia, ma a outou auro uma, ma a outou ario, ma a outou maa taua, ma a outou mea anamua uma, ma faatasi ma i latou uma o e ua i ai le malamalama e uiga i mea anamua, o e e fia o mai, ia o mai, ma aumai le laau-tasura, ma le laau-perosi, ma le laau-kitara, faatasi ma laau pele uma o le lalolagi;
27 Ma faatasi ma le uamea, ma le kopa, ma le apamemea, ma le metala paʼepaʼe, faatasi ma a outou mea taua uma o le lalolagi; ma fausia se afale i loʼu igoa, mo le Silisili Ese e eafio ai.
28 Aua ua leai se mea e maua i luga o le lalolagi e mafai e ia ona afio mai i ai ma atoefuatai mai mea na leiloa mai ia te outou, po o mea na aveese e ia, o le atoatoaga lava o le perisitua.
29 Aua ua lē o i ai se faatanoa afaipapatisoga i luga o le lalolagi, e mafai ai e i latou, o laʼu au paia, ona epapatiso mo i latou o e ua maliliu—
30 Aua o lenei sauniga e ā loʼu fale, ma e lē mafai ona Ou taliaina, tau lava i aso o lo outou mativa, ia e lē mafai ai ona outou fausia o se fale mo aʼu.
31 Ae ʼOu te poloai atu ia te outou, outou uma o laʼu au paia, ia afausia se fale mo aʼu; ma ʼOu te tuu atu ia te outou se taimi ua lava e fausia ai se fale mo aʼu; ma o le taimi lea o le a talia ai a outou papatisoga ia te aʼu.
32 Ae faauta, i le faaiuga o lenei taimi tuupoina o le a lē talia ia te aʼu a outou papatisoga mo o outou tagata maliliu; ma afai tou te lē faia nei mea i le faaiuga o le taimi tuupoina, o le a teena outou o se ekalesia, faatasi ma o outou tagata maliliu, ua fetalai mai ai le Alii lo outou Atua.
33 Aua e moni ʼOu te fai atu ia te outou, a uma ona outou maua se taimi ua lava e fausia ai se fale mo aʼu, o ona totonu e i ai le sauniga o le papatisoga mo e ua maliliu, ma o mo lea lava na faatu ai mai luma atu o le faavaega o le lalolagi, o le a lē mafai ona talia ia te aʼu a outou papatisoga mo o outou tagata maliliu;
34 Aua o totonu o inā e faauu atu ai aki o le perisitua paia, ina ia outou maua le viiga ma le mamalu.
35 Ma a mavae lenei taimi, o a outou papatisoga mo e ua maliliu, e faia e i latou o e ua salalau lautele, e lē talia ia te aʼu, ua fetalai mai ai le Alii.
36 Aua ua faauuina o Siona, ma i ona siteki, ma i Ierusalema, nofoaga na ua ʼOu tofia mo asulufaiga, o nofoaga na ia avea mo a outou papatisoga mo o outou tagata maliliu.
37 O lenei foi, e moni ʼOu te fai atu ia te outou, pe faapefea ona talia ia te aʼu a outou amulumuluga, vagana ai ua outou faia i latou i totonu o se fale ua outou fausia mo loʼu igoa?
38 Aua, o le pogai lea na ʼOu poloaiina ai Mose e tatau ia te ia ona fausia se afale fetafai, e tatau ona latou tauave faatasi ma i latou i le vao, ma ia fausia se efale i le laueleele o le folafolaga, ina ia mafai ona faaali mai sauniga na na natia mai le taimi ae lei i ai le lalolagi.
39 O lea, e moni ʼOu te fai atu ia te outou, o a outou afaauuga, ma a outou mulumuluga, ma a outou epapatisoga mo e ua maliliu, ma a outou ialofi sa, ma a outou faamanatuga mo a outou otaulaga e faia e atalii o Levi, ma mo a outou faaaliga i o outou nofoaga sili ona upaia ia tou te maua ai i totonu talatalaga, ma a outou tulafono ma faamasinoga, mo le amataga o faaaliga ma le faavaega o Siona, ma mo le mamalu, viiga, ma le faaeega o ona tagata uma, ua faauuina i sauniga o loʼu fale paia, lea ua poloaiina loʼu nuu i taimi uma ia fausia mo loʼu igoa paia.
40 Ma e moni ʼOu te fai atu ia te outou, ia tuu atu ia fausia lenei fale mo loʼu igoa, ina ia mafai ona ʼOu faaali atu ai i totonu aʼu sauniga i loʼu nuu;
41 Aua ua ʼOu manatu ua tatau ona afaaali atu i laʼu ekalesia mea sa taofi enatia mai luma atu o le faavaega o le lalolagi, o mea e faatatau i le tisipenisione o le iʼatoaga o taimi.
42 Ma o le a aʼOu faaali atu i laʼu auauna o Iosefa mea uma e faatatau i lenei fale, ma lona perisitua, ma le nofoaga o le a fausia ai i luga.
43 Ma ia outou fausia i luga o le nofoaga i le mea ua outou mafaufau e fausia ai, aua o le fasi fanua lena ua Ou filifilia mo outou e fausia ai.
44 Afai tou te galulue ma lo outou malosi atoa, o le a Ou faapaiaina lena fasi eleele ina ia faia ia apaia.
45 Ma afai e faalogo mai loʼu nuu i loʼu leo, ma le leo o aʼu aauauna o e ua Ou tofia e taitaia loʼu nuu, faauta, e moni Ou te fai atu ia te outou, o le a lē aveesea i latou i fafo mai lo latou nofoaga.
46 Ae afai latou te lē faalogo mai i loʼu leo, po o le leo o nei alii o e ua Ou tofia, o le a lē faamanuiaina i latou, aua ua latou faaeleeleaina oʼu eleele paia, ma aʼu sauniga paia, ma tusi faavae, ma aʼu upu paia Ou te tuu atu ia te i latou.
47 Ma o le a oo mai, afai tou te fausia se fale i loʼu igoa, ma lē faia mea Ou te fai atu ai, o le a Ou lē faia le atautoga ua Ou faia atu ia te outou, pe faataunuu folafolaga ua outou faamoemoe i ai mai loʼu lima, ua fetalai mai ai le Alii.
48 Aua anai lo faamanuiaga, o outou, ia outou lava galuega, tou te aumaia fetuu, le toasa, le toatamai, ma faamasinoga i luga o o outou lava ulu, e ala i o outou sese, ma ala ia outou mea inosia uma, ua outou faia i oʼu luma, ua fetalai mai ai le Alii.
49 E moni, e moni, Ou te fai atu ia te outou, a Ou tuuina atu se poloaiga i soo se tasi o atalii o tagata, e fai se galuega i loʼu igoa, ma o atu ia atalii o tagata ma lo latou malosi atoa ma mea uma ua ia te i latou e fai lena galuega, ma lē tuua lo latou afiliga, ae o mai o latou fili ia i latou ma taofi i latou mai le faia o lena galuega, faauta, ona tatau ai lea ia te aʼu ona lē toe emanaomia lena galuega mai i lima o ia atalii o tagata, ae talia a latou taulaga.
50 Ma o le amioletonu ma le soliga o aʼu tulafono ma poloaiga paia o le a Ou aasiasi atu ai i luga o ulu o i latou o e e faalavelave i laʼu galuega, e oo atu i le etupulaga lona tolu ma le fa, i le umi latou te lē isalamo ai, ma inoino mai ai ia te aʼu, ua fetalai mai ai le Alii le Atua.
51 O lea, o le pogai lenei ua Ou taliaina ai taulaga a i latou o e na Ou poloaiina e fausia se aai ma se afale i loʼu igoa, i le itumalo o eSiakisone, Misuri, ma sa taofia e o latou fili, ua fetalai mai ai le Alii lo outou Atua.
52 Ma o le a Ou tali atu i le afaamasinoga, ita, ma le toasa, le tagiaue, faavauvau, ma le lilivau o nifo i luga o o latou ulu, e oo atu i le tupulaga lona tolu ma le fa, i le umi latou te lē salamo ai, ma inoino mai ia te aʼu, ua fetalai mai ai le Alii lo outou Atua.
53 Ma Ou te faia lenei mea ma faataitaiga ia te outou, mo lo outou toafilemu e faatatau ia i latou uma o e na poloaiina e faia se galuega a ua taofia e lima o o latou fili, ma i sauaga, ua fetalai mai ai le Alii lo outou Atua.
54 Aua o Aʼu o le Alii lo outou Atua, ma o le a Ou laveaiina i latou uma o o outou uso o e na loto amamā, ma sa efasiotia i le laueleele o Misuri, ua fetalai mai ai le Alii.
55 O lenei foi, e moni Ou te fai atu ia te outou, Ou te toe poloai atu ia te outou ia fausia se afale i loʼu igoa, i le nofoaga lava lenei, ina ia outou efaamaonia mai outou lava ia te aʼu tou te faamaoni i mea uma Ou te poloaiina ai outou, ina ia Ou faamanuiaina outou, ma faapaleina outou i le mamalu, ola pea, ma le ola e faavavau.
56 Ma o lenei Ou te fai atu ia te outou, e faatatau i loʼu afaletalimalo na Ou poloaiina outou ia fausia mo le taliga o tagata ese, ia tuu atu ia fausia mo loʼu igoa, ma ia tuu atu loʼu igoa e faaigoa ai, ma ia tuu atu i ai i totonu se mea e nonofo ai laʼu auauna o Iosefa ma lona aiga, mai lea tupulaga i lea tupulaga.
57 Aua ua Ou tuuina lenei faauuga i luga o lona ulu, ina ia tuuina foi lona faamanuiaga i luga o ulu o ana fanau mulimuli mai pe a mavae atu o ia.
58 Ma e pei ona Ou fai atu ia aAperaamo e faatatau i ituaiga o le lalolagi, e faapea foi ona Ou fai atu i laʼu auauna o Iosefa: O le a faamanuiaina ia te oe ma au efanau ituaiga o le lalolagi.
59 O lea, ia tuu atu ai i laʼu auauna o Iosefa ma ana fanau e mulimuli mai pe a mavae atu o ia ia nonofo i lena fale, mai lea tupulaga i lea tupulaga, e faavavau ma faavavau lava, ua fetalai mai ai le Alii.
60 Ma ia tuu atu le igoa o lena fale ia taʼua o le Maota i Navu; ma ia tuu atu ia avea ma malutaga matagofie mo tagata, ma se nofoaga mapu mo le tagata malaga ua vaivai, ina ia mafai e ia ona mafaufau ai i le mamalu o Siona, ma le mamalu o lenei aai, lona maatulimanu;
61 Ina ia mafai ai foi e ia ona maua le fautuaga mai ia te i latou o e ua Ou faatutuina e avea e pei o ni alaau totō lauiloa, ma o ni eleoleo i luga o ona pa.
62 Faauta, e moni Ou te fai atu ia te outou, ia tuu atu i laʼu auauna o Siaosi Mila, ma laʼu auauna o Laimani Uaite, ma laʼu auauna o Ioane Snider, ma laʼu auauna o Peter Haws, e faatulaga i latou lava, ma tofia se tasi o i latou e avea ma peresitene i luga o la latou korama mo le faamoemoe o le fausiaina o lena fale.
63 Ma ia latou faia se tusifaavae, e mafai ai ona latou maua ni vaega faʼasoa mo le fausiaina o lena fale.
64 Ma ia latou lē talia ina se mea maualalo ifo i lo le limasefulu tālā mo se vaega faʼasoa i lena fale, ma ia faatagaina i latou e talia le sefululima afe tālā mai i soo se tagata e toatasi mo vaega faʼasoa o lena fale.
65 Ae ia lē faatagaina i latou e talia mai i soo se tagata e toatasi le sili atu i le sefululima afe tālā mo se vaega faʼasoa.
66 Ma ia lē faatagaina i latou e talia mai i soo se tagata e toatasi le itiiti ifo mai i le limasefulu tālā mo se vaega faʼasoa i lena fale.
67 Ma ia lē faatagaina i latou e talia soo se tagata e avea o se ua i ai vaega faʼasoa i lenei fale, vagana ua totogi mai e lea lava tagata lana vaega i o latou lima i le taimi e maua ai e ia lana faʼasoa;
68 Ma o le a maua e ia le vaega faʼasoa i lena fale e tusa ma le aofai o vaega faʼasoa e totogi mai e ia i o latou lima; ae afai e leai se mea e totogi mai e ia i o latou lima o le a lē maua e ia ni vaega faʼasoa i lena fale.
69 Ma ai se e totogi mai se vaega faʼasoa i o latou lima ia avea ma vaega faʼasoa i lena lava fale, mo ia lava, ma mo ana tupulaga mulimuli mai pe a mavae atu o ia, mai lea tupulaga i lea tupulaga, i le umi e umia ai e ia ma ona suli lena vaega faʼasoa, ma lē faatau atu ai pe tuu ese atu ai le vaega faʼasoa i fafo mai i o latou lima i la latou filifiliga saoloto ma mea e fai, pe afai tou te faia loʼu loto, ua fetalai mai ai le Alii lo outou Atua.
70 O lenei foi, e moni Ou te fai atu ia te outou, afai e talia e laʼu auauna o Siaosi Mila, ma laʼu auauna o Laimani Uaite, ma laʼu auauna o Ioane Snider, ma laʼu auauna o Peter Haws, soo se vaega faʼasoa i o latou lima, i tupe, po o i meatotino latou te maua ai le aofai moni i tupe, ia latou lē tuu ese soo se vaega o lena faʼasoa mo soo se isi lava faamoemoe, tau lava mo lena fale.
71 Ma afai latou te tuu ese soo se vaega o lena faʼasoa mo soo se isi lava mea, tau lava mo lena fale, e aunoa ma le ioe a le ʼau fai faʼasoa, ma latou lē toe totogi mai faasautuafā mo le vaega faʼasoa na latou tuu ese mo soo se isi mea, tau lava i lena fale, o le a fetuuina i latou, ma o le a aveesea i latou i fafo mai lo latou tulaga, ua fetalai mai ai le Alii le Atua; ona o Aʼu, le Alii, o le Atua, ma e lē mafai ona aulagia i soo se tasi o ia mea.
72 E moni Ou te fai atu ia te outou, ia tuu atu i laʼu auauna o Iosefa e totogi atu vaega faʼasoa i o latou lima mo le fausiaina o lena fale, pe pei ona foliga lelei ia te ia; ae e lē mafai e laʼu auauna o Iosefa ona totogi e sili atu i le sefululima afe tālā o vaega faʼasoa i lena fale, pe i lalo o le limasefulu tālā; pe mafai foi e se isi lava tagata, ua fetalai mai ai le Alii.
73 Ma o loo i ai foi isi o e ua fia iloa loʼu loto e faatatau ia te i latou, ona ua latou ole mai ai i oʼu lima.
74 O lea, Ou te fai atu ai ia te outou e uiga i laʼu auauna o Vinson Knight, afai e fia faia e ia loʼu loto ia tuu atu ia te ia e fai siea i lena fale mo ia lava, ma mo ana fanau pe a mavae o ia, mai lea tupulaga i lea tupulaga.
75 Ma ia tuu atu ia te ia e sii i luga lona leo ia umi ma leotele, i totonu o tagata, e aaioi le tagi a e matitiva ma lē tagolima; ma ia tuu atu ia te ia ia lē faavaivai, pe ia vaivai lona loto; ma o le a Ou etalia ana taulaga, ona o le a lē avea i latou ia te aʼu e pei o taulaga a Kaino, aua o le a avea o ia mo aʼu, ua fetalai mai ai le Alii.
76 Ia tuu atu i lona aiga ia olioli ma liliu ese o latou loto mai puapuaga; ona ua Ou filifilia o ia ma faauuina o ia, ma o le a faamamaluina o ia i totonu o lona aiga, aua o le a Ou faamagaloina ana agasala uma, ua fetalai mai ai le Alii. Amene.
77 E moni Ou te fai atu ia te outou, ia tuu atu i laʼu auauna o Ailama ia fai siea i lena fale e pei ona foliga lelei ia te ia, mo ia lava ma ana fanau pe a mavae atu o ia, mai lea tupulaga i lea tupulaga.
78 Ia tuu atu i laʼu auauna o Isaako Kalani e fai siea i lena fale; aua o Aʼu, o le Alii, ua alofa ia te ia mo galuega na ia faia, ma o le a Ou faamagaloina ana agasala uma; o lea, ia tuu atu ia manatua o ia mo se sao i lena fale mai lea tupulaga i lea tupulaga.
79 Ia tuu atu i laʼu auauna o Isaako Kalani ia tofia i totonu o outou, ma ia faauu e laʼu auauna o Viliamu Mareko, ma faamanuia e ia, e o ma laʼu auauna o Ailama e faataunuu le galuega o le a faasino atu e laʼu auauna o Iosefa ia te i laua, ma o le a faamanuiaina tele i laua.
80 Ia tuu atu i laʼu auauna o Viliamu Mareko e totogi siea i lena fale, e pei ona foliga lelei ia te ia, mo ia lava ma ana fanau, mai lea tupulaga i lea tupulaga.
81 Ia tuʼu atu i laʼu auauna o Enele G. Sherwood e totogi siea i lena fale, e pei ona foliga lelei ia te ia, mo ia lava ma lana fanau pe a mavae atu o ia, mai lea tupulaga i lea tupulaga.
82 Ia tuu atu i laʼu auauna o Viliamu La e totogi siea i lena fale, mo ia lava ma lana fanau pe a mavae atu o ia, mai lea tupulaga i lea tupulaga.
83 Afai e fia faia e ia loʼu loto ia lē tuu atu ia te ia e ave lona aiga i laueleele i sasaʼe, i Katelani lea; e ui i lea, o Aʼu, o le Alii, o le a Ou ati aʼe i luga Katelani, peitai, o Aʼu, o le Alii, ua saunia se sasa mo i latou o e o nonofo ai.
84 Ma i laʼu auauna o Almon Babbit, e tele mea ua Ou lē fiafia ai i ai; faauta, ua saili o ia e faatu lana fautuaga nai lo le fautuaga ua Ou faauuina, le fautuaga lava lea a le Au Peresitene o laʼu Ekalesia; ma ua faatu e ia se atamai povi auro e tapuai i ai loʼu nuu.
85 Ia lē tuua se tagata o lē ua sau iinei e saili e tausi i aʼu poloaiga, e aalu ese atu mai lenei nofoaga.
86 Afai latou te ola iinei ia tuu atu ia te i latou ia ola ia te aʼu; ma afai e maliliu i latou ia tuu atu ia latou maliliu ia te aʼu; auā o le a latou amalolo mai ia latou galuega uma iinei, ma o le a faaauau pea a latou galuega.
87 O lea, ia tuu atu i laʼu auauna o Viliamu ia tuu mai lona faalagolago ia te aʼu, ma tuu le fefe e faatatau i lona aiga, ona o le faamaʼi o le laueleele. Afai tou te aalolofa mai ia te aʼu, tausi i aʼu poloaiga; ma o le a eliua ai le faamaʼi o le laueleele mo lo outou mamalu.
88 Ia tuʼu atu i laʼu auauna o Viliamu e alu ma folafola atu laʼu talalelei tumau-faavavau ma le leo tele, ma le olioli tele, e pei ona o le a musuia ai o ia e loʼu aAgaga, i e o nonofo i Uosā, ma e foi o nonofo i Karefasi, ma e foi o nonofo i Pelinitone, ma e foi o nonofo i Metisone, ma faatalitali ma le onosai ma le filiga mo ni isi faatonuga i laʼu konafesi aoao, ua fetalai mai ai le Alii.
89 Afai e faia e ia loʼu loto ia tuu atu ia te ia ia amata atu nei ona faalogo i le fautuaga a laʼu auauna o Iosefa, ma lagolago ma ana mea i le atagi a e matitiva, ma faasalalau atu ele faaliliuga fou o laʼu upu paia i e o nonofo i le lalolagi.
90 Afai e faia e ia lenei mea o le a Ou afaamanuiaina o ia i se faatelega o faamanuiaga, o le a lē tuulafoaiina ai o ia, pe maua ai ana fanau i le eʼaisi meaai.
91 O lenei foi, e moni Ou te fai atu ia te outou, ia tuu atu i laʼu auauna o Viliamu ia tofia, faaee i ai le tofi, ma faauu e avea ma fesoasoani i laʼu auauna o Iosefa, i le tulaga o laʼu auauna o Ailama, ina ia mafai e laʼu auauna o Ailama ona ave o le tofi o le Perisitua ma le aPeteriaka, lea na tofia ia te ia e lona tamā, e ala i le faamanuiaga ma i le aiā tatau foi;
92 Ina ia umia e ia mai le taimi nei ki o afaamanuiaga faapeteriaka i luga o ulu o loʼu nuu uma,
93 Ina ia faamanuiaina soo se tasi e faamanuia e ia, ma fetuuina soo se tasi e afetuu e ia; ina ia efaamauina i le lagi soo se mea lava e faamauina e ia i luga o le lalolagi; ma o soo se mea lava e tatala e ia i luga o le lalolagi o le a tatalaina i le lagi.
94 Ma ua Ou tofia o ia mai le taimi nei ia avea o ia o se perofeta, ma se atagatavāai, ma se talifaaaliga i laʼu ekalesia, faapea foi laʼu auauna o Iosefa;
95 Ina ia galue gatasi foi o ia ma laʼu auauna o Iosefa; ma ina ia maua e ia fautuaga mai laʼu auauna o Iosefa, o lē o le a ia faaali atu ia te ia aki e mafai ona ole mai ai o ia ma maua ai, ma faapaleina ai i lea lava faamanuiaga, ma le mamalu, ma le viiga, ma le perisitua, ma meaalofa o le perisitua, ia sa tuu atu i se taimi i luga o ia o lē sa avea ma aʼu auauna o eOliva Kaotui;
96 Ina ia mafai e laʼu auauna o Ailama ona molimau e uiga i mea o le a Ou faaali atu ia te ia, ina ia manatua lona igoa i le mamalu mai lea tupulaga i lea tupulaga, e faavavau ma faavavau lava.
97 Ia tuu atu foi ia maua e laʼu auauna o Viliamu La ki e mafai ona ole mai ai o ia ma maua faamanuiaga; ia tuu atu ia te ia ia afaamaualalo i oʼu luma, ma ia aunoa ma se efaaʼoleʼole, ma o le a maua e ia loʼu Agaga, o le iFaamafanafana lava, lea o le a faaalia atu ia te ia le moni o mea uma, ma tuu atu ia te ia, i le taimi tonu lava, mea e fai atu ai o ia.
98 Ma o afaailoga nei e mulimuli atu ia te ia—o le a efaamalolo e ia e mamaʼi, o le a tutuli i fafo e ia tiapolo, ma o le a laveaiina o ia mai ia i latou o e e tuu atu ia te ia mea oona e oti ai;
99 Ma o le a taitaia o ia i ala e lē mafai ai e agata uogo ona utia lona mulivae, ma o le alu aʼe o ia i luga i manatunatuga o ona emafaufauga maualuluga e pei ua i luga o apaau o aeto.
100 Ma afai Ou te loto e faatu mai e ia sē ua oti, ia tuu atu ia te ia ia lē taofia lona leo.
101 O lea, ia tuu atu i laʼu auauna o Viliamu e alaga leotele atu ma ia lē taofia, i le olioli ma le fiafia, ma osana ia te ia o lē ua afio i luga o le nofoalii e faavavau ma faavavau lava, ua fetalai mai ai le Alii lo outou Atua.
102 Faauta, Ou te fai atu ia te outou, ua ia te aʼu se misiona faapolopolo mo laʼu auauna o Viliamu, ma laʼu auauna o Ailama, ma mo nao laua lava; ma ia tuu atu i laʼu auauna o Iosefa e nofo pea i le aiga, ona ua manaomia o ia. O le vaega o totoe o le a Ou faaali atu ia te outou i se taimi o mulimuli mai. E faapea lava. Amene.
103 O lenei foi, e moni Ou te fai atu ia te outou, afai e fia auauna mai laʼu auauna o aSini ia te aʼu ma avea ma fesoasoani i laʼu auauna o Iosefa, ia tuu atu ia te ia e tulai ma sau i luga ma tu i le tofi o lona valaauga, ma faamaulalo o ia lava i oʼu luma.
104 Ma afai e osi mai e ia ia te aʼu se taulaga e talia, ma tautinoga, ma nonofo faatasi pea ma loʼu nuu, faauta, o Aʼu, o le Alii lo outou Atua, o le a Ou faamaloloina o ia o le a malolo ai o ia; ma o le a toe siʼi atu e ia lona leo i luga o mauga, ma avea o se afailauga i luma o oʼu mata.
105 Ia tuu atu ia te ia e sau ma faatu lona aiga i le pitonuu lea ua alaala ai laʼu auauna o Iosefa.
106 Ma i ana malaga uma, ia tuu atu ia te ia e sii i luga lona leo e pei o le leo o se pu, ma lapatai atu i tagata o le lalolagi ia sosola ese mai le toasa o le a oo mai.
107 Ia tuu atu ia te ia e fesoasoani i laʼu auauna o Iosefa, ma ia tuu atu foi i laʼu auauna o Viliamu La e fesoasoani i laʼu auauna o Iosefa, i le faia o se afolafolaga mamalu i tupu o le lalolagi, e pei lava ona Ou fai atu ai muamua ia te outou.
108 Afai e fia faia e laʼu auauna o Sini loʼu loto, ia lē tuu atu ia te ia e aveese atu lona aiga i laueleele i asasaʼe, ae tuu atu ia te ia e sui lo latou nofoaga, e pei lava ona Ou fai atu ai.
109 Faauta, e lē o loʼu loto le saili e ia ia maua le saogalemu ma le malutaga i fafo atu o le aai lea ua Ou tofia atu ia te outou, o le aai lava lea o aNavu.
110 E moni Ou te fai atu ia te outou, e oo i le taimi nei, afai e faalogo mai o ia i loʼu leo, o le a lelei o ia. E faapea lava. Amene.
111 O lenei foi, e moni Ou te fai atu ia te outou, ia tuu atu i laʼu auauna o Amosa Davies e totogi siea atu i lima o e ua Ou tofia e fausia se fale e tali ai malo, o le Maota lava lea i Navu.
112 Ia tuu atu ia te ia e fai lenei mea pe afai e fia fai sana siea; ma ia tuu atu ia te ia e faalogo i le fautuaga a laʼu auauna o Iosefa, ma galue i ona lava lima ina ia maua e ia le faatuatuaga o tagata.
113 Ma a faamaonia e ia o ia lava i le faamaoni i mea uma o le a faatuatua atu i lana tausiga, ioe, o mea itiiti lava, o le a avea o ia ma apule i mea e tele;
114 O lea ia tuu atu ai ia te ia ia afaamaualalo o ia lava ina ia mafai ona faaeaina o ia. E faapea lava. Amene.
115 O lenei foi, e moni Ou te fai atu ia te outou, afai e fia usiusitai laʼu auauna o Robert D. Foster i loʼu leo, ia tuu atu ia te ia e fausia se fale mo laʼu auauna o Iosefa, e tusa ma le konekarate na faia e ia faatasi ma ia, pe a tatala atu ia te ia le faitotoa mai lea taimi i lea taimi.
116 Ma ia tuu atu ia te ia ia salamo mai ona sese uma, ma faaofu o ia lava i le aalofa mama; ma tuu le faia o le mea leaga, ma ia faataatitia ese ana upu faatautala mamafa uma;
117 Ma ia totogi siea atu foi i lima o le korama o le Maota i Navu, mo ia lava ma ana fanau pe a mavae atu o ia, mai lea tupulaga i lea tupulaga;
118 Ma faalogo i le fautuaga a aʼu auauna o Iosefa, ma Ailama, ma Viliamu La, ma pule ua Ou valaauina e faataatia le faavae o Siona; ma o le a lelei ia te ia e faavavau ma faavavau lava. E faapea lava. Amene.
119 O lenei foi, e moni Ou te fai atu ia te outou, ia lē tuuina atu i se tagata e totogi siea i le korama o le Maota i Navu vagana ai o ia o se ua talitonu i le Tusi a Mamona, ma faaaliga ua Ou tuu atu ia te outou, ua fetalai mai ai le Alii lo outou Atua;
120 Ona o se mea e asili atu pe itiiti i lo lenei e sau mai le leaga, ma o le a o mai faatasi ma fetuu ae lē o faamanuiaga, ua fetalai mai ai le Alii lo outou Atua. E faapea lava. Amene.
121 O lenei foi, e moni Ou te fai atu ia te outou, ia tuu atu i le korama o le Maota i Navu ia maua se totogi tatau ai mo a latou galuega uma ua latou faia i le fausiaina o le Maota i Navu; ma ia tuu atu ia faia o latou totogi e tusa ma le mea latou te malilie i ai i totonu o i latou lava, e tusa ma lona tau.
122 Ma ia tuu atu i tagata taitoatasi o e e totogi siea e ave lana vaega o o latou totogi, pe afai e tatau ai, mo lo latou tausiga, ua fetalai mai ai le Alii; a lē o lea, ia faitauina a latou galuega mo a latou siea i lena fale. E faapea lava. Amene.
123 E moni Ou te fai atu ia te outou, Ou te tuu atu nei ia te outou o e amautofi ua i ai i laʼu Perisitua, ina ia mafai ona outou umia ona eki, le Perisitua lava lea e tusa ma le faatulagaga a iMekisateko, lea ua tusa ma le faatulagaga a loʼu Atalii e Toatasi na Fanaua.
124 Muamua, Ou te tuu atu ia te outou Ailama Samita e avea o se apeteriaka mo outou, e umia faamanuiaga efaamau o laʼu ekalesia, o le Agaga Paia lava o le ifolafolaga, lea e ofaamau ai outou mo le aso o le togiolaina, ina ia outou lē pauu e ui i le uitula o le faaosoosoga atonu e oo mai i o outou luga.
125 Ou te tuu atu ia te outou laʼu auauna o Iosefa e avea ma se toeaina pulefaamalumalu i luga o laʼu ekalesia atoa, e avea o se faaliliu-upu, o se talifaaaliga, o se atagatavāai, ma se perofeta.
126 Ou te tuu atu ia te ia mo ni fesoasoani laʼu auauna o Sini Rikitone ma laʼu auauna o Viliamu La, ina ia avea i latou nei o se korama ma Au Peresitene Sili, e talia afaaaliga mo le ekalesia atoa.
127 Ou te tuu atu ia te outou laʼu auauna o aBrigham Young e avea o se peresitene i luga o le aufono femalagaaʼi o le Toasefululua;
128 O le aToasefululua lea e umia ki e tatala ai le pule o loʼu malo i luga o tulimanu e fa o le lalolagi, ma a mavae lena e eauina atu ai laʼu upu i tagata taitoatasi.
129 O i latou ia o Heber C. Kimball, Parley P. Pratt, Orson Pratt, Orson Hyde, Viliamu Samita, Ioane Taylor, Ioane E. Page, Wilford Woodruff, Willard Richards, Siaosi A. Samita;
130 O aTavita Patten ua Ou eavea mo aʼu lava; faauta, o lona perisitua e leai se tagata e avea mai ia te ia; ae, e moni Ou te fai atu ia te outou, e mafai ona tofia se isi i lena lava valaauga.
131 O lenei foi, Ou te fai atu ia te outou, Ou te tuu atu ia te outou se aaufono maualuga, mo le maatulimanu o Siona—
132 O o latou igoa, o Samuel Bent, Enele G. Sherwood, Siaosi W. Harisi, Charles C. Rich, Thomas Grover, Newel Knight, Tavita Dort, Dunbar Wilson—o Seymour Brunson ua Ou avea mo aʼu lava; e leai se tagata e avea lona perisitua, ae e mafai ona tofia se isi i lea lava perisitua i lona tulaga; ma e moni Ou te fai atu ia te outou, ia tuu atu i laʼu auauna o Aaron Ioanesone ia faauu i lenei valaauga i lona tulaga—o Tavita Fullmer, Alpheus Cutler, Viliamu Huntington.
133 O lenei foi, Ou te tuu ia te outou Don C. Samita e avea o se peresitene i luga o le korama a faitaulaga sili;
134 O se sauniga lea ua faavaeina mo le faamoemoe o le faaagavaaina o i latou o e o le a tofia e avea ma peresitene nofomau po o ni auauna i luga o asiteki eseese ua salalau lautele;
135 E mafai foi ona latou malaga atu pe a latou filifili i ai, ae ia faauuina mo peresitene nonofomau; o le tofi lea o lo latou valaauga, ua fetalai mai ai le Alii lo outou Atua.
136 Ou te tuu atu ia te ia Amasa Laimani ma Noah Packard mo ni fesoasoani, ina ia latou pulefaamalumalu i luga o le korama a faitaulaga sili o laʼu ekalesia, ua fetalai mai ai le Alii.
137 O lenei foi, Ou te fai atu ia te outou, Ou te tuu atu ia te outou o Ioane A. Hicks, Samuel Viliamu, ma Jesse Baker, o le perisitua lea e pulefaamalumalu i luga o le korama a atoeaina, o se korama lea ua faatuina mo faifeau nonofomau; e ui i lea e mafai ona latou malaga, peitai ua faauuina i latou e avea ma faifeau nonofomau i laʼu ekalesia, ua fetalai mai ai le Alii.
138 O lenei foi, Ou te tuu atu ia te outou o Iosefa Young, Josiah Butterfield, Daniel Miles, Enele Herriman, Zera Pulsipher, Levi Hancock, James Foster, e pulefaamalumalu i luga o le korama a afitugafulu;
139 O se korama lea ua faatuina mo toeaina femalagaai e molimau atu loʼu igoa i le lalolagi atoa, i soo se mea e auina atu i ai i latou e le aufono maualuga femalagaaʼi, o aʼu aposetolo ia, e saunia se ala i luma o oʼu mata.
140 O le eseesega i le va o lenei korama ma le korama a toeaina o le tasi e femalagaaʼi e lē aunoa, aʼo le isi e pulefaamalumalu i luga o aulotu mai lea taimi i lea taimi; o le tasi ua i ai le tiutetauave o le pulefaamalumalu mai lea taimi i lea taimi, aʼo le isi ua leai se tiutetauave ua i ai e pulefaamalumalu ai, ua fetalai mai ai le Alii lo outou Atua.
141 O lenei foi, Ou te fai atu ia te outou, Ou te tuu atu ia te outou Vinson Knight, Samuel H. Samita, ma Shadrach Roundy, pe afai e talia e ia, e pulefaamalumalu i luga o le aau epikopo; o se malamalama o lea au epikopo ua taʼua ua tuu atu ia te outou i le tusi o eMataupu Faavae ma Feagaiga.
142 O lenei foi, Ou te fai atu ia te outou, o Samuel Rolfe ma ona fesoasoani mo ositaulaga, ma le peresitene o aoao ma ona fesoasoani, ma le peresitene foi o tiakono ma ona fesoasoani, ma le peresitene foi o le siteki ma ona fesoasoani.
143 O tofiga o i luga aʼe ua Ou tuu ia te outou, ma o latou ki, mo fesoasoani ma mo pulega, mo le galuega a le auaunaga ma le afaaatoatoaina o laʼu au paia.
144 Ma Ou te tuu atu ia te outou se poloaiga, ia outou faatumuina ia tofiga uma ma apasia igoa na ua Ou tau atu, pe a lē o lea ia lē pasia i latou i laʼu konafesi aoao;
145 Ma e tatau ona outou saunia ni potu mo ia tofi i loʼu fale pe a outou fausiaina i loʼu igoa, ua fetalai mai ai le Alii lo outou Atua. E faapea lava. Amene.


text:
ʻOA TAUTELE MAI I LE AFIOGA A LE ATUA | IOPU 6-10
Ua Faailoa Mai e le Tagata Faamaoni o Iopu Lona Mafatia
E ui na matuā mativa Iopu, maliliu lana fanau ma maua i se maʻi leaga, ae sa tumau pea lona faamaoni. Na taumafai Satani e faalotovaivai Iopu ina ia lē toe faamaoni ai iā Ieova. Na ō atu uō pepelo e toʻatolu a Iopu ma matuā faafoliga atu i luma o le lautele lo latou misialofa. Na sosoo ai ma lo latou nonofo faatasi ma Iopu mo aso e fitu, ae augapiu ma sina upu faamāfanafana sa latou fai atu. Peitaʻi sa mulimuli ane latou fai atu ni faamatalaga na matuā tuuaʻia ai Iopu.
Sa tumau le faamaoni o Iopu iā Ieova e ui i tofotofoga ogaoga
O le faavauvau tele o Iopu na sesē ai ona mafaufauga, ma faapea ai e lē manatu mamafa mai le Atua pe a tumau lona faamaoni
O le lotovaivai, na lē mafaufau ai Iopu i nisi māfuaaga na ono faapogaia ai ona mafatiaga
E ui i le matuā lofitūina, ae sa faailoa atu pea e Iopu i ē na tuuaʻia o ia, lona alofa iā Ieova


text:
E te Silafia?
O ai le tamā o Iosefa?
O Iosefa o se kamuta mai i Nasareta, o ia o le tamāfai o Iesu. Ae o ai le tamā o Iosefa? Ua taʻua i le gafa o Iesu o loo i le Evagelia a Mataio, o Iakopo, ae ua faapea mai Luka o Iosefa “o le atalii o Heli.” Aiseā e foliga mai ai e eseese nei manatu?—Luka 3:23; Mataio 1:16.
Ua faapea mai Mataio, “na fanaua e Iakopo o Iosefa.” O le upu fanaua e faaliliu mai i se upu Eleni e faamatala manino mai ai, o Iakopo o le tamā moni o Iosefa. Sa faailoa mai e Mataio le tupuaga moni o Iosefa, e tupuga mai i le gafa tautupu o Tavita. O lea, sa iai iā Iesu o le ataliifai o Iosefa, le aiā faaletulafono e nofoia ai le nofoālii.
I le isi itu, na taʻua e Luka “o Iosefa o le atalii o Heli.” O le faaupuga “atalii o,” e mafai foʻi ona faasino atu i se tamāloa ua avea ma toʻalua o le afafine o se tasi. E faapea foʻi le manatu o loo i le Luka 3:27 lea e taʻua ai Salatielu o “le atalii o Neri,” ae o lona tamā moni lava o Iekonia. (1 Nofoaiga a Tupu 3:17; Mataio 1:12) E foliga mai na faaipoipo Salatielu i se afafine o Neri e lē o iloa lona igoa, ma o le pogai lea na taʻua ai Salatielu o le atalii o Neri. O le pogai foʻi lenā na taʻua ai Iosefa o le “atalii” o Heli, ona sa faaipoipo iā Maria le afafine o Heli. O lea, na taʻua e Luka le tupuaga o Iesu “i le itu faaletino,” e ala mai i lona tinā o Maria. (Roma 1:3) Ioe, o loo taʻua i le Tusi Paia faamatalaga eseese ma aogā o gafa e lua o Iesu.
O ā ituaiga ʻie ma vali sa maua i taimi o le Tusi Paia?
I Sasaʻe Tutotonu anamua, sa tele ina faaaogā fulufulu mamoe, fulufulu ʻoti ma kamela e faia ai ʻie mo lavalava. Sa taatele ʻie e fai mai i fulufulu mamoe, ma e masani ona taʻua i le Tusi Paia mamoe, le seleina o fulufulu mamoe, ma ofu e fai mai i fulufulu mamoe. (1 Samuelu 25:2; 2 Tupu 3:4; Iopu 31:20) O ʻie lino sa fai mai i laau o le lino lea na ola i Aikupito ma Isaraelu. (Kenese 41:42; Iosua 2:6) Atonu e leʻi totōina e tagata Isaraelu i taimi o le Tusi Paia, le laau o le vavae. Ae o loo taʻua ai sa faaaogā i Peresia ni ituaiga ʻie na faia mai i lenei laau. (Eseta 1:6) O le silika o se ʻie e taugatā, ma e foliga mai e na o le ʻaufaatauʻoa mai i Sasaʻe Mamao na faatauina mai.—Faaaliga 18:11, 12.
Na taʻua i le tusi Jesus and His World, “e eseese lanu o mamoe, mai i le lanu paʻepaʻe i le lanu enaena malosi, ma isi lanu e tai faapena.” Sa masani foʻi ona vali fulufulu mamoe. O le vali lanu violē sa sili ona taugatā, sa fai mai i nisi o ituaiga o figota. E iai foʻi isi vali na faia mai i laau eseese, aa o laau, lau o laau ma iniseti, e pei o vali lanu mūmū, samasama, moana, ma le lanu uliuli.


text:
LOREKSTA, UABPepa pisinisi tafailagi
LOREKSTA, UAB
Apa windowsill, E toe faaleleia talimatagi, Faamalama faamauga, Faamalama faapipiiina, Faamalama palasitika +23
Lōmiga
I-V 9:00-18:00
LOREKSTA, UAB
Faafanua
Gaoioiga vaega
Apa windowsill, E toe faaleleia talimatagi, Faamalama faamauga, Faamalama faapipiiina, Faamalama palasitika, Faamalama sills, Faamalama totoga, Faapipiiina faitotoa, Faapipiiina o sills faamalama, Faitotoa armored, Faitotoa faletaavale, Faitotoa i fafo, Faitotoa palasitika, Faitotoa veneered, Faitotoʻa, Faitotoʻa, Fausiaina, esetete moni, Glazing poletito, Ie puipui, Initeria sills faamalama, Malosiaga ma punaoa faalenatura, Oloa stone, Oloa tau fefaatauaiga, Products stone, Pupuni, Pvc sills faamalama, Sills faamalama laupapa, Sills faamalama palasitika


text:
MATAUPU AUTŪ | AISEĀ E AO AI ONA FAAMAONI?
Po o Aogā Pea le Faamaoni?
Sa faigaluega Hitoshi i le vaega o tupe i se ofisa e saʻilia galuega a tagata i Iapani. A o la iloiloina ma lona pule le tala o le tupe, na faapea atu le pule iā Hitoshi sa faatalitalia o ia e faia se lipoti sesē. Na faamatala i ai e Hitoshi e lē mafai ona ia faia se gaoioiga lē faamaoni ona o lona lotofuatiaifo. O le iʻuga, na faafefe o ia e le pule o le a tuli mai i le galuega, ma mulimuli ane o le tulaga lenā na tupu.
I masina mulimuli ane, na matuā faanoanoa Hitoshi ona ua leai sana galuega. Ina ua faatalanoa o ia i se tasi o galuega, na ia faapea atu e lē mafai ona ia faia se gaoioiga lē faamaoni. Na tali mai lē na faia le faatalanoaga, “E ese la lou oe manatu!” Na faalaeiau Hitoshi e lona aiga ma ana uō ia tumau ona faamaoni, peitaʻi na amata ona tau masalosalo o ia. O se faataʻitaʻiga, na faapea mai o ia, “Na ou taumānatu pe e iai se tāua o loʻu tausisi pea i oʻu talitonuga.”
O le mea na tupu iā Hitoshi ua faamanatu mai ai, e lē o tagata uma e faatāuaina le faamaoni. E manatu nisi o le faamaoni e taofiofia ai le mauaina o se tulaga maualuga, aemaise lava i faiga faapisinisi. Ua faapea mai se fafine e faigaluega i Aferika i Saute, “Ua siʻomia aʻu i tagata e lē faamaoni, ma o nisi taimi e malosi tele taaʻiga ia lē faamaoni.”
O se taisi o vala o le lē faamaoni ua taatele i aso nei, o le pepelo. I nai tausaga ua mavae, na faia ai e Robert S. Feldman, o se fomaʻi o le mafaufau i le Iunivesite o Massachusetts Amherst, se suʻesuʻega ma iloa mai ai, o le 60 pasene o tagata matutua a itiiti mai e faatasi ona pepelo i totonu o se talanoaga e 10 minute. Sa faapea mai Robert, “O se tulaga e matuā faateʻia ai. E matou te leʻi faatalitalia le pepelo o se vala masani o le olaga.” O le mea e ofo ai, ona o le toʻatele o tagata e matuā lē fiafia pe a pelogia i latou e se tasi, peitaʻi o le toʻatele lava o tagata e pepelo.
Aiseā ua taatele ai le pepelo, gaoi, ma isi faiga lē faamaoni i aso nei? E faapefea i le lē faamaoni ona aafia ai tagata lautele? Ae o le fesili e sili ona tāua, e faapefea ona tatou ʻalofia le aafia i nei gaoioiga lē faamaoni?


text:
Lesona 2
O Ai le Atua?
1. Aiseā e tatau ai ona tatou tapuaʻi i le Atua?
O le Atua moni, o ia lea o Lē na foafoaina mea uma. E leai sona amataga, e leai lava sona gataaga. (Salamo 90:2) O ia o le Puna o le tala lelei o loo i le Tusi Paia. (1 Timoteo 1:11) Talu ai o le Atua na foaʻiina mai iā i tatou le ola, e tatau la ona tatou tapuaʻi atu tau lava o ia.
2. E faapeʻī uiga o le Atua?
E leai se tasi ua vaai i le Atua auā o ia o le Agaga, o lona uiga, e sili atu ona maualuga o ia i foafoaga faitino o loo ola i le lalolagi. (Ioane 1:18; 4:24) Peitaʻi, ua tatou vaaia uiga o le Atua i mea na ia faia. O se faaaʻoaʻoga, pe a tatou mātauina le matalasi o fua o laau ma fugālaau eseese, ua tatou iloa ai le alofa ma le atamai o le Atua. O le telē o le vateatea, ua taʻu mai ai lona mana.
O le faitauina o le Tusi Paia ua tatou aʻoaʻoina ai le tele o isi mea e faatatau i uiga o le Atua. O se faaaʻoaʻoga, ua taʻua ai mea e fiafia i ai le Atua ma mea e lē fiafia i ai, le auala e feagai ai o ia ma tagata, ma le auala e na te taulima ai tulaga eseese.
3. Pe e iai se suafa o le Atua?
Na fetalai Iesu: “Lo matou Tamā e o i le lagi, ia faapaiaina lou suafa.” (Mataio 6:9) E ui e tele faalupega o le Atua, ae e tasi lava lona suafa. E tofu le gagana ma le auala e faaleo ai. I le gagana Samoa, e masani ona faaleo o “Ieova.”
Ua aveesea le suafa o le Atua mai i le tele o Tusi Paia, ae suia i le faalupega Alii po o le Atua. Ae i le taimi na tusia ai le Tusi Paia, sa iai le suafa o le Atua e tusa ma le 7,000 taimi. Sa faalauiloa e Iesu le suafa o le Atua ina ua ia aʻoaʻoina tagata e uiga i le Atua.
4. Po o manatu mamafa mai Ieova iā i tatou?
Talu ai ua tele mafatiaga, po o lona uiga, e lē o manatu mamafa mai le Atua iā i tatou? Ua fai mai nisi, o mafatiaga ua tofotofo ai i tatou e le Atua, peitaʻi e lē saʻo lenā manatu.
Ua faamamaluina e le Atua le tagata i le tuuina i ai o le filifiliga saʻoloto. Pe e tatou te lē talisapaia ea lo tatou saʻolotoga e filifili ai e auauna i le Atua? (Iosua 24:15) Peitaʻi, ua tele mafatiaga ona e toʻatele ua filifili e faia mea leaga i isi. E tigā le finagalo o Ieova i le silasila mai i na faiga lē tonu.
O Ieova o se Atua e manatu mamafa mai iā i tatou, ma e finagalo ina ia tatou maua se olaga fiafia. Ua toeitiiti ona soloiesea lea e Ieova mafatiaga ma ē o faapogaia. Ae i le taimi e tasi, e iai se māfuaaga lelei ua lē taofia ai e Ieova mafatiaga mo sina taimi. O le a tatou iloiloina lenā māfuaaga i le Lesona e 8.
5. E faapefea ona tatou mafuta vavalalata atu i le Atua?
Ua valaaulia i tatou e Ieova ina ia mafuta vavalalata atu iā te ia, e ala i le talanoa atu i le tatalo. E naunau mai o ia iā i tatou taʻitoʻatasi. (Salamo 65:2; 145:18) E nofosauni e faamagalo. E na te silafia a tatou taumafaiga ina ia faafiafia o Ia, e ui lava e tatou te lē taulau i nisi o taimi. O lea, e mafai lava ona tatou maua se mafutaga vavalalata ma le Atua, e ui i lo tatou tulaga lē lelei atoatoa.
Ona o Ieova na foaʻi maia le ola, e tatau la ona sili atu lo tatou alolofa iā te ia nai lo o se isi. (Mareko 12:30) A o faaalia atu lou alofa i le Atua e ala i le aʻoaʻoina o mea e uiga iā te ia ma faia lona finagalo, o le a atili ai ona e vavalalata atu iā te ia.
Faitau Atili
Pe e Iai se Suafa o le Atua?
E tele faalupega e ave i le Atua, e pei o le Silisili Ese, Alii, ma le Tupu o le vavau. Peitaʻi, e pe ā ma le 7,000 taimi o loo faaaogā ai le suafa patino o le Atua i le Tusi Paia.


text:
35 masina fa’asala ai Paul Solofa Falepuipui Honolulu
E 35 masina lea ua faasala ai e le Faamasinoga Feterale le alii sa avea ma pule o le polokalame o le School Lunch a le Matagaluega o Aoga a le malo, susuga Paul Solofa, e nofosala ai i le falepuipui, ina ua faamaonia e le vaega iloilo iuga lona aafia ai i le faatauina faasolitulafono o totoga o pasi aoga.
O le alii o Solofa, lea ua 50 ona tausaga na tausala i moliaga e lua o le faalavelave lea i molimau a le malo atoa ai ma lona faalavelave i galuega a le faamasinoga.
Ina ua ta’usalaina Solofa e le vaega iloilo iuga ia Ianuari na te’a nei, na taua ai e le itu a le malo le ono faasala o ia i le toese mo le 20 tausaga atoa ai ma le salatupe e $250,000 i le moliaga o le taumafai e faaleaga mea molimau a le malo, ae 10 tausaga e falepuipui ai ma le salatupe e $250,000 mo le moliaga o le faalavelave lea i galuega a le faamasinoga.
Ae i le ripoti sa saunia e le Ofisa Faanofovaavaaia i le masina na tea nei, sa latou taua ai le ono mafai lea ona faasala Solofa i le toese mai le 41 masina e oo atu i le 51 masina le umi, o le mafuaaga lea na talosaga ai Solofa tauala atu i lana loia ina ia faamama lana faasalaga, ona e i ai aafiaga o lona soifua maloloina e manaomia ai lona i ai pea i lona aiga.
O moliaga ua ta’usala ai Solofa na afua mai i le taimi ao avea o ia ma faauluuluga i le vaega o le Tupe a le Ofisa o Aoga. Sa toe tofia o ia na te vaaia le isi vaega i totonu lava o le Ofisa o Aoga, ao lei taofia faapagota o ia i le 2010, ao avea o ia ma faauluuluga o le polokalame o le School Lunch.
Na amata taofia mai o ia i le masina o Fepuari na te’a nei i le falepuipui a le feterale i Honolulu, e faatali ai le lauina o lona faasalaga i le vaiaso na te’a nei.
Na taua e le sui sooupu a le matagaluega o Faamasinoga a le malo tele ia Alisa Finelli e faapea, e leai se tupe na poloaina e le faamasino o Reggie B. Walton Solofa na te totogiina.
E lei maua mai foi se faamatalaga mai lana loia fautua o Michelle Peterson, ina ua fesiligia e le Samoa News e tusa ai o le faasalaga a le ua molia.
I le lauina ai o lona faasalaga na taua ai e le malo feterale e faapea, e tusa ma le $300,000 le tupe na gau ai le Ofisa o Aoga a le malo o Amerika Samoa, ona o le gaioiga faasolitulafono lea na aafia ai Solofa.
Fai mai le malo, ina ua amata ona suesueina e le FBI lenei mataupu, sa fai Solofa i le molimau autu a le malo ina ia pepelo i sui o le feterale, ma ia tago foi e faaleaga faamaumauga ina ia aua ai nei aliali mea sa latou faia.
O le molimau autu a le malo i lenei mataupu, o le alii lea o Oscar Mayer, o ia lea o le pule a le kamupani o le Pacific Products.
Fai mai foi le malo feterale, e oo mai lava i le aso na lau ai le faasalaga o Solofa o loo tumau pea lona tete’e na te lei faia se mea sese.
O le alii lea na toalua ma Solofa i lenei mataupu, le susuga ia Gustuv Nauer, na faasala e le faamasinoga i le vaiaso na tea nei i le umi e 25 masina i le toese, i le maea ai lea ona ia tali ioe i le moliaga o le taupulepule e faataunuu le solitulafono o le faia o uiga tau faasese i polokalame a le feterale.
E le o manino mai i le taimi nei pe faila e le malo feterale ni moliaga faasaga i le susuga Mayer.
(fa’aliliu Ausage Fausia)